Sejarah Hari Tarwiyyah

Kebiasaannya mereka yang berhaji Tamattu’ akan mulai berihram, sedangkan yang berhaji Qiran dan Ifrad masih lagi kekal dalam Ihram mereka.

Kemudiannya para hujjaj akan bergerak dan mabit (bermalam) di Mina,sebagai melaksanakan sunnah Rasulullah ﷺ sebelum ke ‘Arafah keesokan harinya.

Pada hari ini juga, kebiasaannya para hujjaj akan mencari bekalan air untuk dibawa ke Mina dan Arafah,perbuatan disebut sebagai يَرْوُونَ (‘Yarwun’ )yang menjadi sebab penamaan hari ini sebagai ‘Tarwiyyah’,sebagaimana yang dinukilkan oleh ‘Allamah Al Babariti رحمة الله عليه di dalam Al-‘Inayah Syarh Al Hidayah.

Dan dikatakan juga, sebagaimana dinukilkan oleh ‘Allamah Al-‘Aini رحمة الله عليه di dalam Al Binayah Syarh Al Hidayah, Tarwiyyah merupakan hari dimana Sayyiduna Nabi Ibrahim Al Khalil على نبينا و عليه السلام merenungi mimpinya yang merupakan perintah untuk menyembelih putera Baginda,sebelum perintah ini disempurnakan pada 10 Dzulhijjah,yang menjadi titik mula pensyariatan Qurban sehinggalah ke zaman Sayyiduna Nabi Muhammad ﷺ.

Puasa pada hari Tarwiyyah disunatkan menurut sebahagian ulama’ berdasarkan hadith;

صوم يَوْمِ التَّرْوِيَةِ كَفَّارَةُ سَنَةٍ، وَصَوْمُ يَوْمِ عَرفَةَ كَفَّارَةُ سَنَتَيْنِ

Puasa pada hari Tarwiyyah menghapuskan dosa setahun,manakala puasa ‘Arafah menghapuskan dosa 2 tahun.

Meskipun ada perselisihan ulama’ tentang status hadith di atas, ia dikuatkan dengan dalil umum iaitu hadith berikut;
مَا مِنْ أَيَّامٍ الْعَمَلُ الصَّالِحُ فِيهَا أَحَبُّ إِلَى اللهِ مِنْ هَذِهِ الأَيَّامِ يَعْنِي أَيَّامَ الْعَشْرِ ، قَالُوا : يَا رَسُولَ اللهِ ، وَلاَ الْجِهَادُ فِي سَبِيلِ اللهِ ؟ قَالَ : وَلاَ الْجِهَادُ فِي سَبِيلِ اللهِ ، إِلاَّ رَجُلٌ خَرَجَ بِنَفْسِهِ وَمَالِهِ ، فَلَمْ يَرْجِعْ مِنْ ذَلِكَ بِشَيْء

“Tidaklah ada hari yang mana amal soleh dilakukan padanya lebih dicintai oleh Allah daripada sepuluh hari ini (awal Zulhijjah).” Mereka berkata: Wahai Rasulullah! Tidak juga berjihad di jalan Allah? Baginda ﷺ bersabda: “Tidak juga (sama pahalanya dengan seseorang yang) berjihad di jalan Allah melainkan seseorang itu keluar dengan jiwa dan hartanya kemudian dia tidak kembali (syahid) dengan membawa sesuatu pun.”

و الله أعلم.

Rujukan: Dar Ifta’ Mesir


Sebenarnya 47 Ronin Wujud Dalam Sejarah

Samurai Jepun tidak dapat dinafikan lagi merupakan salah satu pahlawan terhebat dalam sejarah. Kod etika mereka diromantiskan dan dipopularkan pada penghujung abad ke-19 di dalam sebuah buku karangan Inazo Nitobe yang berjudul Bushido: The Soul of Japan.

Di dalam buku tersebut, Nitobe telah menggariskan lapan kuncil nilai Bushido (bermaksud ‘jalan pahlawan’) – keadilan, keberanian, belas kasihan, kesopanan, kejujuran dan keikhlasan, kehormatan, kesetiaan dan kawalan diri. Intipati Bushido dimanifestasikan dalam salah satu kisah paling masyhur tentang samurai – iaitu 47 Ronin.

47 Ronin adalah sebuah kisal berkenaan insiden Genroku Ako, sebuah peristiwa bersejarah yang berlaku di Jepun pada awal abad ke-18. Kisah ini bermula pada tahun 1701M, ketika Maharaja Higashiyama menghantar perutusan diraja di singgahsananya, Kyoto ke istana shogun Tokugawa Tsunayoshi di Edo. Semasa kunjungan perutusan tersebut, dua orang daimyo muda (raja feudal Jepun), bernama Asano Naganori dari Ako dan Kamei Sama dari Tsumano sedang melaksanakan Sankin-kotai (sembah kehadiran) di kediaman shogun. Oleh kerana itu, dua orang daimyo tersebut diberikan tugasan untuk melindungi perutusan tersebut sepanjang mereka berada di Edo. Pegawai yang ditugaskan untuk melatih Asano dan Kaimei dalam etika istana adalah ketua pegawai protocol, Kira Yoshinaka.Kira digambarkan sebagai seorang pegawai yang tamak dan korup, sering meminta rasuah daripada dua orang daimyo tersebut. Namun, Asano dan Kamei enggan memberikannya sekaligus menyebabkan mereka dilayan dengan buruk oleh Kira. Sehingga suatu saat, Kamei tidak dapat lagi bertahan dengan penghinaan yang dilakukan oleh Kira dan cuba untuk membunuhnya. Walau bagaimanapun, kejadian tersebut dapat dielakkan apabila para pengawal Kamei secara rahsia merasuah Kira dengan sejumlah wang yang besar. Sebagai balasam, Kamei diperlakukan dengan baik oleh Kira sambil Asano terus dilayan dengan buruk.Kesabaran Asano tidak dapat bertahan lagi apabila Kira menghinanya dengan memanggil beliau sebagai seorang ‘budak bajingan yang kurang ajar’ di Istana Edo. Asano pun lantas menghunus wakizashi (pedang pendek) miliknya dan menyerang kepala Kira sebelum perbuatannya itu dihentikan oleh para pengawal Shogun. Walaupun Kira hanya mengalami luka ringan, menghunus pedang dalam kawasan Istana Edo dan mencederakan seorang pegawai Keshogunan merupakan satu kesalahan yang berat.Sebagai hukuman, Asano diarahkan untuk melakukan seppuku (ritual pembunuhan diri) sementara seluruh ahli keluarganya dimalukan, istananya dirampas dan pengawal-pengawal samurai bawahannya dibubarkan sekaligus menjadikan mereka sebagai ronin (samurai tidak bertuan).

Ketua bagi seluruh orang bawahan Asano merupakan seorang samurai yang bernama Oishi Kuranosuke. Beliau berazam untuk menuntut bela atas kematian tuan mereka walaupun jelas sekali tindakan tersebut melanggar undang-undang. Untuk mencapai matlamatnya itu, beliau secara rahsia membentuk sebuah kumpulan yang terdiri daripada 47 orang ronin setia yang telah bersumpah untuk membunuh Kira walau apa pun yang terjadi. Memandangkan Kira memperkuatkan pertahanan kediamannya dan meningkatkan jumlah pengawalnya kerana takut bekas-bekas samurai bawahan Asano akan membalas dendam, maka 47 orang ronin tersebut terpaksa menangguhkan pergerakan mereka buat seketika. Seiring peredaran masa, Kira pun melonggarkan pertahanannya rentetan tiada sebarang cubaan utnuk membunuhnya sekaligus beliau beranggapan bahawaronin-ronin tersebut tidak lagi berhasrat untuk membunuhnya.

Akhirnya, pada tanggal 14 Disember 1702M, kesemua ronin tersebut berkumpul di Honjo yang berlokasi berhampiran Edo dan bersiap-sedia untuk melancarkan serangan. Salah seorang daripada mereka diutus ke Ako sebelum serangan dilakukan bagi tujuan menyampaikan rancangan mereka itu kepada mereka. Kemudian, ronin-ronin tersebut membentuk dua buah pasukan di mana pasukan yang pertama dirancang akan menyelinap ke dalam kediaman Kira dari arah belakang manakala pasukan kedua akan menyerang dari hadapan.Walaupun ramai pengawal Kira terbunuh ataupun tercedera, mereka masih mampu memberikan tentangan yang kuat dan bahkan berjaya membunuh salah seorang ronin tersebut. Tetapi, semangat tersebut tidak dimiliki oleh Kira dan beliau hanya menyembunyikan diri. Setelah satu jam melakukan pencarian, ronin-ronin itu berhasil menemukan Kira dan menawarkan kepadanya supaya melakukan seppuku dan mati secara terhormat. Namun, Kira dikatakan terlalu bersikap pengecut untuk melakukan ritual sebegitu lantas beliau dipancung oleh Oishi.

Selepas membawa kepala Kira ke makam Asano yang terletak di Kuil Sengaku-ji dan mempersembahkannya kepada tuan mereka, kesemua ronin yang masih terselamat itu menyerah diri kepada pihak berkuasa. Mereka kemudiannya diarahkan supaya melakukan seppuku dan jasad mereka dikebumikan berhampiran makam Asano di Kuil Sengaku-ji.Nama baik para ronin ini diabadikan dalam lipatan sejarah Jepun dan merentas masa, makam mereka menjadi tempat kunjungan yang popular. 47 orang ronin ini juga terus dikenang menerusi budaya pop dan berkurun-kurun lamanya kisah mereka diadaptasikan ke dalam pelbagai media seperti kabuki (drama tarian Jepun), bunraku (wayang boneka Jepun), buku, televisyen serta filem dan yang terkini, filem aksi Hollywood berjudul ’47 Ronin’.Artikel ditulis oleh  A.D. Alexander. SUMBER:DHWTY. (17 Mar 2015). 47 Ronin: The Samurai Warriors that Sought to Avenge the Death of their Master. Ancient Origins. https://www.ancient-origins.net/myths-legends-asia/47-ronin-samurai-warriors-sought-avenge-death-their-master-002781


Hubungan Uthmaniyah-Acheh Yang Dilupakan

Sebenarnya agak kurang tepat untuk menganggap Kesultanan Aceh Darussalam sebagai sebuah kerajaan vassal (pengikut) Uthmaniyyah. Walaupun secara teknikalnya, memang benar, Aceh berada dibawah payung Uthmaniyyah namun ia tidak berlaku secara de facto.

Kesultanan Aceh Darussalam memiliki pusat kekuasaan mereka sendiri di selat Melaka, berkat kedudukan geografinya yang strategik dan menguasai kawalan terhadap penghujung selat.

Dan seperti yang kita ketahui, selat ini adalah salah satu laluan perairan yang terpenting dalam perdagangan rempah-rempah antarabangsa semasa zaman penerokaan.

Tetapi kedudukan strategik ini berada di bawah persaingan dan diancam oleh Portugis, terutamanya setelah Portugis menjadikan diri mereka sebagai musuh utama Aceh dengan menakl*k Kota Melaka sekaligus menjatuhkan Kesultanan Melaka di semenanjung Tanah Melayu.

Kedua-dua kuasa yang saling bersaing ini masing-masing memiliki alasan dari segj ekonomi, politik dan agama yang menjadi punca persaingan sengit ini.

Tetapi kepentingan yang paling penting bagi orang Aceh dan Portugis adalah siapa yang berupaya memegang kuasa kawalan terhadap perdagangan melalui Selat Melaka.

Semasa zaman kegemilangan Empayar Uthmaniyyah, pengaruh khalifah Uthmaniyyah tersebar sejauh ke timur di Asia Tenggara. Terdapat banyak catatan mengenai interaksi antara Kesultanan Melayu dan Empayar Uthmaniyyah, terutamanya yang melibatkan permohonan bantuan ketenteraan dan sokongan politik berbanding aktiviti dakwah atau urusan perdagangan maritim.

Masyarakat di sekitar Kepulauan Melayu umumnya memiliki pandangan yang baik terhadap Empayar Uthmaniyyah, yang mereka gelar sebagai “Rum” (raja-raja dunia yang hebat).

Catatan sejarah Melayu turut menyingkap beberapa peristiwa interaksi Melayu-Turki yang tersohor, termasuk sebuah kisah yang didakwa sebagai kisah Laksamana Hang Tuah, pahlawan Melaka abad kelima belas yang dikirim ke kota “Stambul,” ibu kota Rum, untuk membeli meriam.

Setelah kejatuhan Kesultanan Melaka pada tahun 1511 di tangan Portugis, Kesultanan Aceh (1496-1903) bangkit meneruskan legasi sebagai pusat Islam yang baharu di Asia Tenggara.

TURKI-ACEH SALING MEMERLUKAN

Persahabatan secara tidak rasmi antara Empayar Uthmaniyyah dengan Kesultanan Aceh telah terjalin sekurang-kurangnya sejak tahun 1530-an. Menurut catatan Portugis, ekspedisi dari Turki telah tiba di tanah Aceh pada tahun 1539, dengan membawa muatan sekitar 300 orang Turki, Afrika, Gujarat, dan lebih dua ratus orang pelaut lagi dari Malabar.

Ini adalah zaman dimana seorang putera Aceh, Alauddin Riayat Syah, baru sahaja menaiki takhta sebagai Sultan yang baru. Dia kemudian menyerap barisan kontinjen dari ekspedisi Turki ke dalam angkatan tenteranya sendiri, dan memulakan kempen memer*ngi raja-raja Sumatera yang lain, Portugis-Melaka dan Johor.

Pada masa inilah Alauddin berusaha mengukuhkan hubungannya dengan Empayar Uthmaniyyah. Beberapa kelemahan dalam kempennya menunjukkan ancaman serius yang ditimbulkan oleh Portugis dari kubu kuat mereka di Melaka.

Perkara lain yang perlu dipertimbangkan adalah aktiviti Portugis dari kubu kuat mereka di Goa dan Ceylon menjadikan jalan laut antara Laut Merah dan Melaka secara umumnya menjadi laluan yang berbahaya bagi pedagang rempah Muslim.

Oleh sebab itu, pedagang Turki, Arab, Gujarat, dan Aceh telah membangunkan laluan alternatif bagi menghindari laluan yang berhampiran kubu Portugis di Ceylon dan Goa. Oleh itu, Aceh dan Uthmaniyyah saling memiliki kepentingan bersama untuk memer*ngi Portugis di laut.

Alauddin mengirim utusan rasmi kepada Sultan Suleyman Qanuni, kemungkinan besar pada awal tahun 1562, untuk memohon bantuan Uthmaniyyah bagi memperkasakan lagi kemampuan ketenteraannya.

Berdasarkan isi kandungan suratnya kepada Suleyman, Alauddin mengakui akan kedaulatan Suleyman sebagai khalifah dunia Islam – dari sinilah bermulanya Kesultanan Aceh sebagai sebuah kerajaan bawahan Empayar Uthmaniyyah.

Dengan pengiktirafan Alauddin itu, Kesultanan Aceh secara teknikalnya telah berada di bawah payung Daulah Khilafah Uthmaniyyah kerana Khalifah adalah pejabat politik tertinggi dalam struktur politik dunia Islam.

Tetapi secara praktikalnya, sultan-sultan Islam yang lain dan berbeza dari segi geopolitik dan demografi seperti Sultan Aceh adalah seorang pemerintah secara de facto namun memiliki kedaulatannya sendiri di negara mereka.

Setelah kemangkatan Sultan Suleyman, ekspedisi Uthmaniyyah ke Aceh diteruskan dan dilancarkan pada tahun 1566 oleh anaknya, Sultan Selim II, yang memiliki keghairahan dan semangat solidariti yang tinggi terhadap idea untuk menyokong “saudara Islam dari Timur yang berani” ini.

Ekspedisi itu melibatkan sejumlah 15 buah kapal geliung bersenjata yang membawa pasukan tentera yang lengkap dengan jurutera dan tukang senjata serta sejumlah besar bekalan peluru dan senjata. Namun, armada ini terpaksa menukar haluan mereka ke Yaman bagi menghentikan pemberontakan Al Mutahhar.

Hanya dua kapal yang membawa para juruteknik dan bekalan senjata akhirnya mendarat di pantai Aceh. Para jurutera dan tukang senjata Turki ini bertekad untuk meneruskan misi sokongan mereka berbekalkan satu-satunya perkara yang boleh mereka lakukan iaitu peralihan teknologi – mereka mengajarkan ilmu kepada orang Aceh tentang teknik untuk membina senjata dan meriam mereka sendiri.

Berkat ilmu pengetahuan ini, pada awal abad ke-17, Kesultanan Aceh Darussalam berjaya memiliki sejumlah besar meriam sederhana, alat pengisi-ulang amunisi dan arquebus.

Pada tahun 1568 satu lagi ekspedisi Uthmaniyyah dengan 22 buah kapal berlayar di bawah perintah Laksamana Kurtoğlu Hızır Reis dan telah tiba di Aceh pada tahun 1569.

Serentak dengan itu, Empayar Uthmaniyyah memberi peringatan kepada Portugis bahawa Kesultanan Aceh Darussalam bermula dari saat itu adalah wilayah milik kedaulatan Empayar Uthmaniyyah.

Maka dengan itu, setiap provokasi atau tindakan ofensif terhadap sempadan Aceh yang cuba dilakukan Portugis akan dianggap sebagai ser*ngan terhadap Empayar Uthmaniyyah.

Amaran itu berkesan dalam menamatkan terus sebarang kegiatan Portugis di daerah sekitar Aceh. Ini mencipta satu lagi asas teori yang lain tentang definisi Kesultanan Aceh Darussalam sebagai negara vassal dan dibawah naungan Empayar Turki Uthmaniyyah.

Ekspedisi ini menyebabkan peningkatan pertukaran ilmu dan budaya antara Aceh dan Uthmaniyyah memandangkan sultan Aceh yang berikutnya meneruskan budaya pertukaran ini, dan pada waktu ini juga, armada kapal per*ng Aceh telah diberi keizinan khas untuk mengibarkan bendera merah dihiasi bulan sabit dan bintang milik Empayar Uthmaniyyah.

Hubungan Aceh-Uthmaniyyah merupakan satu ancaman besar yang dianggap berjaya menggagalkan agenda Portugis yang berhasrat mahu mewujudkan monopoli perdagangan mereka dibahagian sisi lautan India ini.

Aceh menjadi musuh komersil utama Portugis, terutamanya ketika zaman pemerintahan Sultan Iskandar Muda, yang pada waktu itu telah memiliki sistem persenjataan yang amat lengkap dengan 1200 biji meriam dan 800 senapang isi-ulang dan musket, kekuatan sebegini memungkinkan Aceh memiliki lebih banyak kawalan terhadap perdagangan rempah daripada Portugis.

Apa sebenarnya yang mampu Portugis lakukan adalah usaha mereka dalam mengganggu-gugat pakatan perdagangan Aceh-Uthmaniyyah-Venetia dengan perancangan mereka untuk menyer*ng Laut Merah dan Aceh, tetapi menemui kegagalan berikutan Portugis tidak lagi memiliki tenaga dan kuasa ketenteraan yang mencukupi di lautan India.

FAKTOR BERKONGSI MUSUH YANG SAMA

Selepas pelayaran Vasco da Gama, Portugis secara beransur-ansur mula menguasai Lautan Hindi, Teluk Parsi, dan Laut Merah. Pada tahun 1494, Sepanyol dan Portugis menandatangani Perjanjian Tordesillas di mana mereka membahagikan tanah yang baru ditemui di luar Eropah di sepanjang 370 liga meridian di sebelah barat pulau-pulau Cape Verde, di pantai barat Afrika.

Tanah di sebelah timur akan menjadi milik Portugis dan tanah di sebelah barat diambil pihak Sepanyol. Markas Tentera Laut Portugis didirikan di Goa, sebuah bandar di pantai barat India.  Kemudian Portugis memaksa kebanyakan bandar pesisir di Semenanjung Arab untuk tunduk pada kekuasaan mereka.

Sementara itu, penguasaan Uthmaniyyah di Laut Merah bermula pada tahun 1517 ketika Sultan Selim I menyerap Mesir ke dalam pemerintahan Empayar Uthmaniyyah. Maka, setelah penguasaan Uthmaniyyah di Laut Merah semakin meluas, disinilah persaingan Turki-Portugis bermula.

Selim I mengadakan rundingan bersama Sultan Gujarat (sebuah kesultanan di India Barat Laut), mengenai sebarang kemungkinan untuk melancarkan ser*ngan bersama dalam menentang Portugis di Goa.

Namun Selim I meninggal dunia pada tahun 1520. Pada tahun 1534, Sultan Suleyman Qanuni menyerap pula sebahagian besar Iraq sebagai sebahagian wilayah Uthmaniyyah, dan pada tahun 1538 Uthmaniyyah telah tiba di Basra.

Uthmaniyyah menghadapi masalah dengan pesisir pantai yang berada di bawah kawalan Portugis: kebanyakan bandar pesisir di Semenanjung Arab sama ada merupakan pelabuhan milik Portugis atau sebagai kerajaan bawahan Portugis.

Uthmaniyyah mengetuai empat ekspedisi di Lautan Hindi antara tahun 1538 dan 1554, semasa pemerintahan Sultan Suleyman.

Pada tahun 1538 Uthmaniyyah membantu Kesultanan Gujarat dengan armada yang besar untuk mengepung Diu yang telah dibina oleh Portugis pada tahun 1535. Ser*ngan itu tidak menemui kejayaan dan pengepungan Uthmaniyyah dibatalkan.

Pada tahun 1548 armada gabungan Uthmaniyyah-Mesir menawan Aden, dan pada tahun 1552 menj*rah Muscat. Pada tahun 1554, Tentera Laut Portugis mengalahkan armada gabungan Uthmaniyyah-Mesir dalam Pertemp*ran Teluk Oman.

Pada tahun 1559, Uthmaniyyah mengepung Bahrain, yang telah ditakl*ki oleh Portugis pada tahun 1521, tetapi pasukan Uthmaniyyah diasak kembali.

Berulang kali gagal mengalahkan Portugis, Uthmaniyyah menghindarkan diri seketika dari sebarang tindakan besar, malah memilih untuk menyediakan sokongan logistik dan material per*ng kepada musuh Portugis.

Musuh Portugis itu ialah Kesultanan Aceh yang telah mengakui kedaulatan Khilafah Uthmaniyyah sebagai pemimpin tertinggi dunia Islam, ianya demi meraih sokongan Uthmaniyyah dalam menentang ancaman Portugis.

Tidak lama kemudian, Portugis dan Empayar Uthmaniyyah menandatangani perjanjian damai di mana Uthmaniyyah dibenarkan untuk mengawal jalan darat ke Eropah.

Ia sekaligus menjamin keselamatan wilayah Basra yang telah lama diimpikan oleh Portugis, manakala Portugis diizinkan mengawal laluan perdagangan laut ke India dan Afrika Timur.

Uthmaniyyah berterusan mengirim bala bantuan kepada Kesultanan Aceh yang memungkinkan Aceh berjaya menakl*ki sebahagian besar Sumatera pada separuh kedua abad ke-16. Uthmaniyyah mengajar mereka bagaimana mahu membina meriam sendiri dan senjata yang serupa seperti digunakan askar-askar Uthmaniyyah.

Pada awal abad ke-17, Aceh memiliki sekitar 1200 meriam gangsa bersaiz sederhana, dan sekitar 800 senjata lain seperti senapang isi-ulang dan arquebus, yang menjadikan Aceh sebagai musuh komersial utama untuk Portugis.

ACEH BUKAN NEGARA BAWAHAN SECARA RASMI

Kerana itu, meletakkan istilah negara vassal atau kerajaan bawahan terhadap Kesultanan Aceh mungkin hanya sekadar istilah atas kertas sahaja, kecuali jika terdapat sebarang penemuan catatan yang menunjukkan bahawa Kesultanan Aceh membayar wang penghormatan atau ufti kepada Empayar Uthmaniyyah.

Apa yang kita semua tahu ialah ada banyak kerajaan dan kesultanan Muslim di seluruh dunia pada masa itu mengakui akan kedaulatan Empayar Uthmaniyyah dan melihat Turki sebagai payung untuk kerajaan-kerajaan Islam diseluruh dunia bernaung di bawahnya.

Bahkan Kesultanan Melaka juga turut mengiktiraf jangkauan kuasa Uthmaniyyah dan sering mengirim hadiah penghormatan melalui utusan.

Menjelang abad ke-19, Sultan Johor yang baru telah ber*ngkat ke Istanbul sebaik sahaja dinobatkan sebagai Sultan yang baru.

Namun, tiada sedikit pun disebut bagaimana layanan dan sambutan yang diterima di Istanbul berbanding dengan sambutan hangat yang diterima dari Ratu Victoria di England.

Harus diingat bahawa Sultan Johor itu hanya berjaya mendaki hirearki dengan sokongan Sir Stamfford Raffles sebagai galang ganti untuk Singapura, melalui “sokongan” tentera laut Inggeris.

Memandangkan hubungan Uthmaniyyah dengan Inggeris agak dingin, sudah tentu kita boleh menjangka bagaimana reaksi para pegawai Turki Uthmaniyyah.

Kita juga sedia maklum bahawa sudah sekian lama angkatan laut Uthmaniyyah menguasai Lautan Hindi di sepanjang zaman kegemilangan mereka. Penguasaan inilah yang mendorong Columbus mencari laluan baru ke timur dengan melakukan perjalanan ke barat.

Pada zaman Kesultanan Aceh, keberadaan Uthmaniyyah masih kuat walaupun berlaku peningkatan persaingan oleh kuasa-kuasa Eropah yang baru muncul.

Menariknya, pada sekitar tahun 1700-an Kerajaan Uthmaniyyah mengirim ekspedisi yang seakan-akan sengaja digagalkan tiba ke Aceh, alasan yang tidak diketahui.

Ketika Aceh diser*ng oleh Belanda pada tahun 1873, yang mencetuskan Per*ng Aceh, pentadbir wilayah tersebut memohon bantuan perlindungan berdasarkan perjanjian mereka sebelum itu dengan Empayar Uthmaniyyah sebagai salah satu penaungnya.

Tuntutan itu ditolak dan dibantah oleh kuasa-kuasa Barat yang bimbang akan kewujudan unsur-unsur preseden (peristiwa atau tindakan terdahulu yang dianggap sebagai contoh atau panduan untuk dipertimbangkan dalam keadaan serupa yang seterusnya).

Sekali lagi Aceh meminta bantuan ketenteraan dari Empayar Uthmaniyyah, tetapi armada per*ng yang pada awalnya disiapkan dan dikirim untuk membantu Aceh telah dilencongkan ke Yaman untuk menghapuskan pemberontakan Zaidi di sana. Uthmaniyyah kemudiannya menawarkan diri mereka sebagai pihak tengah dalam konflik Aceh-Belanda.

PERJUANGAN ACEH MENDIDIK GENERASI BARU

Kesultanan Aceh telah sekian lama diberi layanan yang adil lagi istimewa kerana penentangannya yang konsisten terhadap dominasi kuasa asing.

Ini berdasarkan pada reaksi terhadap pencerobohan Portugis yang besar terhadap Sumatera pada tahun 1510-an, dimana Aceh kekal menjadi penentang tegar Portugis-Melaka secara berterusan untuk abad berikutnya.

Belanda, Inggeris dan Perancis kemudian diberitahu bahawa walaupun mereka dialu-alukan untuk berdagang, mereka tidak akan dibenarkan membina kubu seperti yang telah terbukti ia berjaya menjatuhkan pemerintahan Muslim yang lain di rantau  tersebut, antaranya, Kesultanan Melaka. .

Pada abad kesembilan belas, Kesultanan Aceh kembali memberikan penentangan terakhir, terpanjang dan paling sengit terhadap kemaraan Belanda, penentangan paling epik ini kekal diingati dan sangat kuat untuk menjadi pembakar semangat bagi mendorong pemberontakan pada tahun 1942 yang telah mengusir Belanda sebelum kedatangan Jepun.

Pemberontakan terus dilanjutkan terhadap pemerintahan imperialis Jepun, bahkan, penentangan diteruskan terhadap pemerintah Indonesia untuk sebahagian besar tempoh, antaranya pada tahun 1953 dan 2004.

Hubungan lama Aceh dengan Turki Uthmaniyyah, yang secara beransur-ansur muncul dan akhirnya hilang akibat bayang-bayang sejarah Euro-centric, menghasilkan keputusan yang mengejutkan kerana Aceh boleh berbangga dengan semangat mereka untuk berdikari dan tidak redha tanahair mereka dijajah.

Sesungguhnya Gerakan Aceh Merdeka sepanjang tempoh 1976-2005 yang menggunakan bendera yang dimodelkan mengikut bendera Turki bukanlah suatu perkara kebetulan.

Kesediaan sultan Aceh pada abad keenam belas dan kesembilan belas untuk mengisytiharkan diri mereka sebagai rakyat, subjek, bahkan ‘hamba’ kepada sultan Uthmaniyyah adalah taktik untuk menarik perhatian orang Turki dan menghapuskan ancaman Eropah, tetapi ia juga mencerminkan pandangan dunia Islam yang jelas.

Rumah Islam pada dasarnya harus disatukan di bawah khalifah yang benar-benar beriman. Selama mereka bertanggungjawab menjadi penjaga tempat-tempat suci seperti Mekah dan Madinah. Bahkan, Gereja Makam Suci Baitulmaqdis sekalipun, para khalifah Uthmaniyyah telah memberikan alternatif yang lebih baik daripada model-model ketamadunan baharu dunia Eropah yang sombong dan menindas pendokong tradisi.

RUJUKAN:

An Old Ally Revisited: Diplomatic Interactions Between the Ottoman Empire and the Sultanate of Aceh in the Face of Dutch Colonial Expansion: https://www.tandfonline.com/doi/abs/10.1080/07075332.2020.1726433


Rahsia Kejayaan Britain Menjadi Penjajah Paling Berkuasa Sejarah

Jika diamati sejarah penjajah-penjajah Eropah, Britain dianggap paling berjaya. Walaupun hanyalah sebuah pulau kecil di benua Eropah, ia berupaya menguasai 25% wilayah dan negara dunia dari Malaysia dan Brunei hinggalah Kanada dan Jamaica. Dan ia banyak disumbang oleh pelbagai faktor.

Salah satu penyumbang utama kemunculan Empayar Britain (British Empire) ialah pertelagahan England dengan Belanda pada abad ke-17. Pada separuh kedua abad berkenaan, takhta England diduduki oleh William of Orange (kemudian bergelar William III) selepas satu revolusi dilancarkan bagi menyingkirkan ayahanda mertuanya, Raja James II/James VII (Raja Scotland). Ini selepas pemerintahan James II tidak popular dalam kalangan rakyat.

Langkah menabalkan William III sebagai raja baru England memberi kesan yang bukan sedikit terhadap Belanda. Belanda yang mendominasi perdagangan benua Eropah kini tidak lagi menjadi pilihan para pedagang negara itu. Sebaliknya, mereka lebih suka membuka perniagaan di London sekaligus merencatkan pertumbuhan ekonomi Belanda. William III turut mengarahkan semua kapal tentera laut Anglo-Belanda diketuai kapten berbangsa Inggeris sekaligus mengurangkan kekuatan tentera laut Belanda sebanyak 60%.

Sedikit demi sedikit, kekayaan yang dinikmati Belanda sebelum ini mula berkurangan. Di sebalik persaingan antara kedua-dua kuasa Eropah itu, Belanda masih mengawal pusat-pusat perdagangan penting seperti Melaka (Asia Tenggara) dan Ceylon (kini Sri Lanka/Asia Selatan). Tetapi keupayaan tentera laut Belanda diatasi dengan bilangan kapal-kapal laut Inggeris yang banyak. Tempoh ini dianggap signifikan kerana ia merupakan permulaan Empayar Britain.

Tetapi sebelum itu, kami cadangkan korang dapatkan trilogi DUNIA TANPA TEMBOK. Walaupun Empayar British telah tiada, sesetengah orang politik di sana masih meninggi diri dan berilusi Britain masih berpengaruh. Dan itu cuba ditunjukkan menerusi perilaku mereka di pentas antarabangsa kebelakangan ini. Nak tahu kenapa mereka berperangai sebegini, dapatkan buku ini sekarang! Beli di Shopee:

DTT 1: https://bit.ly/duniatanpatembok1
DTT 2: https://bit.ly/duniatanpatembok2
DTT 3: https://bit.ly/duniatanpatembok3

Kedua, penyatuan Scotland dan England (termasuk Ireland dan Wales) di bawah satu panji pemerintahan dengan nama barunya, Great Britain. Ini tercapai menerusi pemeteraian Perjanjian Penyatuan (Treaty of Union) yang dimeterai pada 22 Julai 1706 sebelum ia dikuatkuasakan pada 1 Mei 1707. Menerusi perjanjian tersebut, Ratu Anne menjadi pemerintah pertama kerajaan baru itu.

Penyatuan ini dibuat terima kasih kepada kegagalan koloni-koloni baru yang dibuka Scotland sekitar abad ke-17. Salah satu daripadanya ialah satu kawasan segenting di Panama yang diharap dapat diusahakan sebagai terusan baru. Jika berjaya, ia mampu memendekkan jarak perjalanan kapal dari Lautan Atlantik ke Lautan Pasifik.

Malangnya, koloni ini gagal kerana ia sentiasa diasak oleh koloni New Granada milik Sepanyol dan epidemik demam malaria. Ini memaksa Scotland meninggalkan koloni tersebut beberapa tahun kemudian. Cubaan untuk membangkitkan semula koloni menerusi skim Darien juga gagal disebabkan sekatan perdagangan yang dikenakan Syarikat Hindia Timur Inggeris (SHTI) dan Sepanyol serta masalah malaria.

Akibatnya, ini menyebabkan Scotland dibelenggu hutang. Ini memaksa Britain kemudiannya mengambil alih hutang lapuk mereka selepas Perjanjian Penyatuan dikuatkuasakan. Dengan memasukkan Scotland sebagai sebahagian daripada Britain, ini mengurangkan peluang persaingan dengan satu lagi kerajaan Eropah dan mengukuhkan kedudukannya untuk jangka masa panjang.

Ketiga, impak perdagangan hamba. Sebelum perdagangan hamba dimansuhkan pada 1807, ia merupakan enjin ekonomi utama Britain. Kuasa Eropah itu bertanggungjawab mengangkut lebih 3.5 juta orang hamba dari Afrika ke benua Amerika dengan satu pertiganya dihantar merentasi Lautan Atlantik. Bagi memastikan perdagangan sebegini berjalan lancar, kubu-kubu dibina di wilayah-wilayah Afrika yang dikawal mereka seperti Accra (Ghana) dan Bunce Island (Sierra Leone).

Aktiviti perdagangan hamba menjadikan ramai pelakunya kaya-raya. Malah, ia turut menjadi nadi kehidupan bandar-bandar pelabuhan penting Britain ketika itu seperti Liverpool dan Bristol. Tetapi bagi mereka ini, nyawa mereka tak penting pun dengan purata kematian satu daripada tujuh hamba bagi setiap perjalanan.

Aktiviti perdagangan hamba turut berkait rapat dengan aktiviti perladangan terutama di sebelah Amerika. Tanpa hamba-hamba, kerja di ladang takkan berjalan termasuk tuai tanaman komoditi seperti tembakau, kapas dan tebu. Disebabkan jalinan antara kedua-dua sektor ini, tidak hairanlah mengapa ia menyumbang lebih 5% kepada kekayaan Britain sebelum Revolusi Perindustrian tercetus.

Keempat, fokus kepada perdagangan di Asia terutama membabitkan rempah-ratus dan tekstil. Persaingan antara kedua-dua kuasa Eropah membabitkan rempah-ratus bukan perkara baru terutama sebelum 1688. Tetapi selepas William III menaiki takhta, pembahagian komoditi dibuat bagi menjamin keuntungan SHTI dan pesaing mereka, Syarikat Hindia Timur Belanda (VOC).

Bagi memastikan kedua-duanya tidak bertindih dalam soal perdagangan, hak perdagangan rempah-ratus dipegang oleh Belanda. Sementara hak perdagangan tekstil pula dipegang oleh SHTI. Lama-kelamaan, nilai perdagangan tekstil jauh lebih lumayan daripada rempah-ratus. Dan ini juga turut menyumbang kepada kemerosotan perbendaharaan Belanda.

Britain yang sedar potensi komoditi ini memilih meninggalkan Surat yang ketika itu menjadi hub perdagangan rempah-ratus India. Beberapa wilayah India kemudiannya menjadi milik mereka seperti Fort St. George (kini Madras), Bombay (kini Mumbai/diserahkan Portugal kepada Charles II sebagai mahar perkahwinan untuk Catherine de Braganza) dan Sutanuti (kemudiannya digabungkan dengan dua lagi kawasan yang membentuk Calcutta).

Seterusnya, mengatasi cabaran Perancis pada abad ke-18. Pada masa ini, Perancis dianggap pencabar Britain yang paling rapat. Hal ini turut disumbang dengan wasiat Raja Charles II (Sepanyol) yang mahukan Sepanyol dan seluruh jajahan takluknya diserahkan kepada Philippe of Anjou, cucu Raja Perancis ketika itu Raja Louis XIV. Tetapi tindakan Charles II bakal menggugat keseimbangan kuasa-kuasa Eropah sekaligus membawa kepada Perang Hak Pewarisan Takhta Sepanyol (War of the Spanish Succession) pada 1701.

Perang tersebut menyaksikan Britain, Portugal dan Belanda dengan sokongan Paus di Rom menentang Perancis dan Sepanyol. Perang ini berlanjutan selama 13 tahun sebelum ia ditamatkan menerusi Perjanjian Utrecht pada 1714. Menerusi perjanjian itu, Sepanyol perlu menyerahkan Menorca dan Gibraltar kepada Britain dengan Perancis terpaksa menyerahkan Newfoundland dan Acadia. Sepanyol juga terpaksa menyerahkan hak perdagangan hamba di benua Amerika kepada Britain.

Dari satu segi, ia kelihatan seperti menjaga muka kuasa-kuasa Eropah yang kalah. Tetapi hakikatnya, Britain yang paling untung dengan meraih tanah jajahan baru dan meningkatkan penguasaannya dalam perdagangan hamba. Sepanyol dianggap lemah walaupun masih mempunyai jajahan takluk di benua Amerika dan Filipina. Tetapi Perancis masih belum berputus asa dan terus berusaha menyaingi kedudukan Britain.

Semua orang menyangka perang yang berlangsung pada skala global ialah Perang Dunia Pertama (WWI) dan Perang Dunia Kedua (WWII). Hakikatnya, Perang Tujuh Tahun (Seven Years War) merupakan perang pertama berskala global membabitkan Perancis dan Britain. Ia berlaku di Eropah, Kepulauan Carribean, pesisir pantai Afrika, Filipina, India dan Amerika Utara.

Perang ini berakhir dengan pemeteraian Perjanjian Paris pada 1763. Seperti Sepanyol, Perancis menjadi lemah. Ini kerana negara itu terpaksa melepaskan Kanada dan sebahagian Louisiana kepada Britain. Selain itu, Perancis perlu mengiktiraf pemerintah-pemerintah India yang bersekutu dengan Britain dan tidak mencampuri urusan pemerintahan mereka. Ini secara tidak langsung membuka ruang kepada penaklukan India di tangan Britain pada abad ke-19.

Selepas bergelar empayar, Britain perlu mempertahankan apa yang dimiliki walau dengan apa cara sekalipun. Salah satu taktik yang digunakan ialah perang keganasan ke atas pejuang-pejuang tempatan dari akhir abad ke-19 hingga WWI. Bagi menghapuskan orang gasar ganas yang menentang mereka, Britain menghantar tentera untuk memusnahkan kampung-kampung dan membunuh sesiapa saja yang menentang tanpa mengira mereka itu pemberontak atau orang awam.

Hal ini bukan sekali berlaku di semua tanah jajahan mereka termasuk Tanah Melayu. Contoh paling mudah, kisah perjuangan Mat Kilau dan Tok Janggut. Di Pahang, taktik ini membawa kepada pembunuhan beramai-ramai di Kampung Budu pada 1892. Peristiwa ini menyaksikan pihak British membunuh 300 orang penduduk dan membakar rumah-rumah di situ sampai hangus. Sementara di Kelantan pula, jenazah Tok Janggut digantung secara terbalik selama tiga hari sebagai amaran kepada penduduk tempatan agar tidak memberontak seperti pejuang Kelantan itu.

Selain taktik keganasan, Britain turut menggunakan taktik pecah dan perintah. Caranya ialah memastikan kaum tertentu melakukan kerja yang dikhususkan untuk mereka sahaja dan hanya bercampur sesama sendiri. Bagi orang tempatan, mereka tidak dibenarkan keluar dari luar bandar. Dengan berbuat demikian, ini menjadikan mereka mundur dan mudah diperlakukan seperti lembu yang dicucuk hidung. Dan itu malangnya berlaku kepada orang Melayu dan penduduk asli lain di wilayah dan negara yang pernah dijajah mereka.

RUJUKAN

Yung, A. (2020, 3 November). The British Empire’s Five Tactics to Conquer the World. History of Yesterday.

Baker, K. (2010, 31 Mei). 4 Reasons why Britain conquered the World. Schools-History.com


Monyet Bawa Lari Sampel Covid-19 Kat India

Bandar Meerut terletak dua jam daripada New Delhi. Ia memainkan peranan besar dalam negeri Uttar Pradesh. Gabungan tradisional dan pemodenan telah membuka peluang pekerjaan kepada populasi jutaannya.

Tetapi penghujung Mei 2020 tidak mewarnai bandar ini dengan kelebihannya. Sejarah silamnya sejak Tamadun Indus pun tidak disentuh. Kerana pada 29 Mei 2020, sebuah hospital kerajaan telah ditimpa bala yang agak aneh.

Jika Mesir mempunyai sejarah badaian bala serangga dan Singapura pula ialah kisah todak, hospital Meerut pun telah menyertai dengan sejarah sendiri.

Tetapi bala tersebut ialah sekumpulan monyet yang mencuri sampel d4rah daripada suspek koronavirus (Pratap & Gupta, 2020).

Seperti yang dilaporkan seorang pengelola perubatan bernama Dr Dheeraj Baliyan, kumpulan monyet tersebut telah meny3r4ng pembantu makmal dan melarikan sekotak berisi tiga sampel d4rah.

Kumpulan beruk-beruk telah memanjat pokok dan membaling balik sampel. Tetapi sebelum membaling, mereka sempat menggigitnya (AFP, 2020).

Setakat ini belum disahkan lagi jika koronavirus boleh menj4ngkiti haiwan, suatu proses yang digelar pengunduran zoonosis (Newman, 2020).

Para saintis sedang mengambil langkah berjaga-jaga bagi mengendalikan hal ini. Kerana sebarang kegagalan boleh (1) menyebabkan penularan semula terhadap manusia dan (2) memberikan hvkuman tidak adil kepada haiwan.

Tetapi berdasarkan penemuan dalam pencarian vaksin, beruk memperolehi imuniti tersendiri selepas disuntik koronavirus (Steenhuysen, 2020).

Maka buat sementara waktu, tiada siapa risau jika gelagat beruk Meerut boleh mengundang masalah kesihatan. Namun atas langkah pencegahan, mereka tetap membersihkan keadaan sekeliling dan memastikan limpahan d4rah tidak disentuh orang ramai.

Beruk-beruk di India memang sudah biasa meny3r4ng makanan. Banyak dalam kalangan kelompok beruk telah biasa diberikan makanan.

Kerana bagi sesetengah pecahan agama Hinduisme, beruk dianggap sebagai unsur ketuhanan (Tabin, 2020).

Biasanya makanan akan diberikan dalam bungkusan – dan mungkin disebabkan kebiasaan inilah mereka sangka sampel d4rah itu ialah makanan.

Dijangka punca s3r4ngan adalah kerana kekurangan orang ramai di khayalak umum. Akibatnya, makanan pun kurang diberi.

Pengunduran zoonosis ialah perkara terakhir diperlukan India. Anjing dan kucing pun sudah terbukti boleh menghid4pi koronavirus, walaupun peluang j4ngkitan itu sendiri sangatlah minimum (AFP, 2020).

Walaupun data China tidak boleh dipercayai, India telahpun melepasi angka rasmi dilaporkan. Sehingga 1 Jun, sebanyak 198,370 kes telah dilaporkan dengan kesembuhan 91,819.

Sebarang percambahan adi-kluster tentu sekali akan meranapkan segala keletihan India dalam perjuangan yang masih belum selesai.

Enam bandaraya yang berdepan dengan sebahagian besar peratusan ini: Ahmedabad, Chennai, Delhi, Kolkata, Mumbai dan Pune.

Dibawah Akta Peny4kit Berj4ngkit 1897, India telah menggerakkan segala jentera diperlukan dalam semua jabatan-jabatan kerajaan.

Bagi Pertubuhan Kesihatan Dunia, India juga memegang suar harapan yang mampu menyumbang dalam kebolehan dunia menangani koronavirus (PTI, 2020).

Namun kesan-kesan ekonomi kerana perintah berkurung telah mer0sakkan dunia pekerjaan India. Ramai dalam kalangan pekerjaan kecil, pertanian dan persendirian telah dinafikan akses dalam pasaran (Kishore, 2020).

Bagi suku pertama tahunan, pertumbuhan India telah mencapai paras paling perlahan dalam tempoh lapan tahun.

Hanya +3.1 peratus sahaja mewarnai pencapaian India, tetapi dengan penularan pantas selepas April, tentu sekali penguncupan dan kemelesetan akan berlaku.

Kerajaan telah bergerak untuk merangsangkan ekonomi dengan potongan kadar – kerana ramalan pakar ekonomi meletakkan ekonomi India akan menguncup sebanyak 5-20 peratus bermula April (Manoj, 2020).

RUJUKAN:

AFP. (2020, Mei 16). Dutch dog, three cats inf3cted with Covid-19. New Straits Times. Retrieved from (ditapiskan).

AFP. (2020, Mei 30). Indian monkeys snatch coronavirus samples. Straits Times. Retrieved from https://www.straitstimes.com/asia/south-asia/indian-monkeys-snatch-coronavirus-samples

Kishore, R. (2020, Mac 28). ‘Unprecedented cr1s1s; do whatever it takes’: Jayati Ghosh on Covid-19. Hindustan Times. Retrieved from (ditapiskan)

Manoj, K. (2020, Mei 30). Indian economy slows in March quarter, with worst to come. Reuters. Retrieved from https://in.reuters.com/article/india-economy-gdp/indian-economy-slows-in-march-quarter-with-worst-to-come-idINKBN23608R

Newman, T. (2020, Mac 31). Could COVID-19 impact great apes? Medical

Pratap, R.M., & Gupta, S. (2020, Mei 29). Monkeys snatch bl00d samples of suspected Covid-19 p4tients in India. CNN. Retrieved from https://edition.cnn.com/2020/05/29/india/monkey-samples-covid-19-india-intl-scli/index.html

PTI. (2020, Mac 24). India has tremendous capacity in er4dic4ting coronavirus p4nd3mic: WHO. India Times. Retrieved from (ditapiskan).

Steenhuysen, J. (2020, Mei 20). Monkeys inf3cted with COVID-19 develop immunity in studies, a positive sign for vaccines. The Star Online. Retrieved from https://www.thestar.com.my/news/world/2020/05/20/monkeys-infected-with-covid-19-develop-immunity-in-studies-a-positive-sign-for-vaccines


Mukbang: Makan Demi Meraih Penonton

‘The Diva’, iaitu seorang wanita cantik yang mempunyai perwatakan menarik, telah hampir tiga jam duduk di hadapan kameranya, bagi menyempurnakan misi rancangan siaran langsungnya (live broadcast) pada hari tersebut. Misi yang dimaksudkan di sini adalah makan di hadapan kamera dalam kuantiti yang banyak! Wanita ini merupakan salah seorang daripada BJ (broadcast jockey) yang sangat terkenal melalui siri mukbang yang dikendalikannya. Memakai gelaran sebagai ‘The Diva’, wanita cantik yang kecil molek ini boleh menghabiskan makanan dalam jumlah yang banyak pada setiap kali siaran mukbang beliau berlangsung. Apa yang menariknya, wanita tersebut boleh makan sehingga lima hidangan mi dan satu kilo ayam dalam masa hanya dua jam beliau bersiaran!

Kisah mengenai ‘The Diva’ ini merupakan sebahagian cerita mengenai kegilaan yang melanda masyarakat di Korea Selatan terhadap aktiviti makan yang dipaparkan secara atas talian (online) atau dipanggil sebagai mukbang. Perkataan mukbang ini sebenarnya merupakan akronim atau singkatan yang diambil daripada perkataan muk-da yang bermaksud makan, dan bang-song yang bererti program langsung. Secara asasnya, kedua-duanya membawa maksud rancangan makan secara langsung (eating broadcast) yang akhirnya disingkatkan menjadi mukbang.

Sejarah mukbang

Mukbang pada asalnya merupakan sebuah rancangan siaran langsung yang menjadi salah satu genre intipati di dalam Afreeca TV iaitu sebuah multi channel network (MCN) yang terbesar di Korea Selatan. Afreeca TV telah memulakan siarannya pada tahun 2006, dan siaran ini telah menjadi amat terkenal selepas rancangan protes yang dilakukan terhadap import daging US disiarkan pada tahun 2008. Pada tahun yang sama jugalah, mukbang yang pertama telah disiarkan dan para penonton telah memberikan respon yang sangat menggalakkan daripada siaran tersebut. Bermula daripada siaran pertama tersebut, mukbang mula berkembang dengan cepat dan sehingga kini, antara 10% hingga 15% daripada kesemua saluran yang bernaung di bawah Afreeca TV mula memaparkan genre mukbang sebagai daya tarikan utama mereka.

Setiap mukbang yang disiarkan akan dikendalikan oleh BJ atau broadcasting jockey yang bertindak sebagai hos atau pengacara bagi siaran langsung berkenaan. Individu yang menjadi BJ ini boleh menyiarkan apa jua yang ingin mereka paparkan kepada para penonton, malah para penonton ini juga boleh berinteraksi dengan BJ yang bertugas melalui ruangan chatting yang disediakan khas setiap kali siaran langsung tersebut berjalan. Jadi, bagaimanakah setiap BJ ini menjana pendapatan mereka melalui siaran langsung yang mereka kendalikan?

Ini merupakan salah satu ciri unik yang telah diketengahkan oleh saluran seperti Afreeca TV ini bagi meraih keuntungan melalui setiap mukbang yang disiarkan. Afreeca TV telah menggunakan sistem pembayarannya yang tersendiri bagi setiap penonton yang menonton rancangan tersebut, iaitu melalui ‘star balloon’, iaitu sejenis matawang yang hanya terpakai melalui saluran Afreeca TV sahaja. Setiap penonton yang berpuashati dan gemar dengan kandungan yang dipaparkan oleh BJ boleh menghantar star balloon sebanyak mana yang mereka suka sewaktu siaran sedang diadakan.  Setiap satu star balloon ini sebenarnya bernilai 10 sen, dan jumlah kesemua star balloon yang diperoleh oleh setiap BJ akan dikira berdasarkan nilaian ini. Pihak Afreeca TV kebiasaannya hanya akan mengambil 30% hingga 40% daripada keuntungan tersebut, manakala selebihnya akan diberikan kepada BJ tersebut. Kaedah ini secara tidak langsung telah memberi suatu bentuk pekerjaan baru bagi ramai golongan muda di Korea Selatan yang ingin meraih pendapatan lumayan (bagi penganggur) dan mendapatkan pendapatan sampingan (bagi yang telah bekerja).

Tugas BJ di dalam mukbang

Secara asasnya seseorang BJ (broadcast jockey) yang mengendalikan mukbang haruslah tahu untuk menarik perhatian penonton melalui aktiviti makan mereka dan mampu membuatkan penonton untuk ‘makan’ bersama mereka. Dalam hal ini, kebanyakan BJ mempunyai gelaran mereka yang tersendiri bagi mencipta suatu identiti unik dalam mukbang yang mereka kendalikan.  Malah, kesemua BJ ini juga boleh dikategorikan kepada beberapa jenis tertentu berdasarkan kepada corak pembawaan dan gaya penyampaian mereka di dalam mukbang.

Pertamanya, BJ yang dikelaskan sebagai big food fighter, di mana BJ ini kebiasaannya terdiri daripada individu yang mempunyai bentuk fizikal yang besar. BJ yang menjadi big food fighter ini gemar untuk mencabar diri mereka sendiri dalam acara makan dalam mukbang tersebut. Cabaran yang dimaksudkan ini adalah untuk makan sejumlah besar hidangan dalam waktu yang singkat, sebagai contoh, seorang BJ mampu menghabiskan lima mangkuk jajangmyeon dalam masa yang singkat, dan cabaran ini kemudiannya diteruskan pula oleh seorang lagi BJ yang mampu menghabiskan sepuluh mangkuk dalam masa sepuluh minit. Cabaran demi cabaran bagi acara menghabiskan hidangan ini akan berlanjutan dan setiap seorang daripada mereka akan cuba untuk melakukan cabaran yang berbeza pada setiap mukbang kendalian mereka.

Kategori BJ yang kedua pula merupakan calm eater. BJ yang termasuk dalam jenis ini merupakan seorang individu yang bersifat tenang, dan hanya fokus kepada sesi makan-makan dalam mukbang yang mereka lakukan. Seseorang BJ yang menjadi calm eater biasanya tidak kecoh dalam mukbang mereka dengan melakukan cabaran yang tertentu, namun mereka mampu untuk menghabiskan makanan dalam jumlah yang banyak dengan tenang dan santai. Malah, mereka turut berkongsi maklumat mengenai hidangan yang dinikmati dan melayan segala pertanyaan daripada penonton sewaktu siaran dilakukan. Sesetengah daripada mereka turut berkongsi tips mengenai cara memilih makanan tersebut dalam pasaran dan jenama terbaru makanan yang boleh dicuba oleh penonton.

Jenis BJ yang ketiga pula ialah weirdo, di mana BJ dalam kumpulan ini biasanya terdiri daripada mereka yang mempunyai perangai yang unik berbanding BJ yang lain. Mukbang kendalian mereka kebanyakan terdiri daripada elemen makan dengan cara yang pelik, atau melakukan sesi pertempuran dengan hidangan seperti bergelut dengan sotong yang masih hidup. Ada juga antara BJ ini mengenakan solekan serta pakaian yang pelik sewaktu sesi makan mereka bertujuan untuk menarik perhatian penonton.

Kategori yang keempat pula ialah BJ yang menjadi tukang masak (cook). Mukbang yang mereka jalankan biasanya terdiri daripada acara mereka memasak makanan dari awal sehingga akhir proses tersebut dan sesi makan. BJ yang memasak ini kebanyakannya terdiri daripada mereka yang pernah bekerja sebagai tukang masak profesional di hotel atau restoran, dan mereka juga mampu untuk menerangkan bahan-bahan yang digunakan dalam masakan tersebut serta berkongsi resepi bersama penonton. Siaran langsung ini juga kadangkala digelar sebagai cookbang.

Manakala kategori BJ yang terakhir pula ialah BJ yang cantik dan kacak (pretty girl/boy). BJ yang cantik dan kacak ini kebiasaannya lebih fokus kepada penampilan diri mereka sewaktu mengendalikan mukbang, kerana makanan yang terhidang hanyalah sebagai suatu topik sampingan sahaja. Malah, mereka hanya akan menjamah sedikit sahaja makanan yang terhidang dan lebih gemar berkomunikasi bersama penonton. BJ dalam kategori ini juga sangat mementingkan aspek pencahayaan sewaktu siaran langsung dan cuba untuk memakai solekan sebaik yang mungkin demi menarik perhatian penonton.

Impak daripada mukbang

Mukbang secara dasarnya telah memberi suatu persepsi dan jenama baru dalam kepelbagaian rancangan masakan dan makanan di Korea Selatan. Ia secara tidak langsung telah merentasi rancangan masakan konvensional dalam memperkenalkan sesuatu jenis makanan melalui kaedah yang lebih kontemporari dan mudah untuk menarik golongan muda bagi menontonnya. Namun begitu, impak yang dibawa daripada kemunculan mukbang ini ada sisi positif dan negatifnya.

Jika dilihat daripada rancangan-rancangan berasaskan masakan dan makanan yang terdapat di Korea Selatan sebelum bermulanya era mukbang pada tahun 2008, hampir kesemua rancangan tersebut banyak memfokuskan kepada nilai kesihatan yang diperoleh daripada makanan yang diperkenalkan. Apa yang dapat dilihat melalui rancangan-rancangan masakan tersebut ialah mengenai makanan yang berkualiti tinggi yang dihasilkan berdasarkan resepi turun temurun, hidangan sihat yang sesuai untuk dimasak sebagai hidangan di rumah dan segala maklumat tentang bahan-bahan berkhasiat yang boleh digunakan dala masakan. Rancangan-rancangan ini secara asasnya memelihara nilai tradisi, dan pada masa yang sama turut mempunyai elemen komersil melalui kaedah penyediaan yang dilakukan.

Namun, kemunculan rancangan kontemporari yang lebih bersifat pop seperti mukbang ini sedikit sebanyak telah menghakis nilai-nilai tradisional yang sebelum ini dipaparkan dalam rancangan masakan yang konvensional. Apa yang ditunjukkan melalui mukbang ialah gambaran mengenai makanan yang tiada nilai-nilai kesihatan, tidak berkhasiat dan tiada aspek penyediaan yang khusus. Mukbang telah banyak mempengaruhi para penonton melalui acara makan hidangan makanan segera seperti mi segera, pizza, burger dan makanan sejukbeku yang lain. Malah, BJ yang mengendalikan mukbang juga dilihat sebagai lebih mementingkan makanan yang berkalori tinggi dan berminyak sebagai hidangan utama dalam setiap mukbang yang dikendalikan.

Satu lagi sisi negatif yang dipaparkan melalui mukbang ini adalah mengenai tatacara serta etika yang ditunjukkan dalam proses menjamah hidangan. Apa yang dipaparkan dalam rancangan masakan konvensional ialah seni hidangan di meja makan serta adab untuk makan mengikut nilai-nilai tradisional, namun melalui mukbang, apa yang ditunjukkan oleh BJ yang bertugas ialah cara makan yang gelojoh dan mengenepikan semua tatacara yang sepatutnya ada dalam menghadapi hidangan makanan. Hal ini telah menjadi suatu isu dan kerisauan kepada  ramai pakar masakan di mana ia dibimbangi akan terus menghakis sentimen estetika yang sepatutnya wujud dalam setiap hidangan makanan Korea Selatan.

Selain itu, kehadiran BJ yang sering mencabar diri mereka sendiri untuk makan dalam kuantiti yang banyak, serta makan makanan yang terlalu pedas secara tidak langsung telah mengabaikan aspek kesihatan sepatutnya menjadi ciri utama dalam setiap rancangan masakan yang lain. Malah, kumpulan makanan berkalori tinggi yang sering dipaparkan di dalam mukbang telah secara terang-terangan melanggar aspek pemakanan sihat yang sering menjadi intipati bagi masyarakat di Korea Selatan.

Kesimpulan

Meskipun kehadiran mukbang ini dilihat sebagai suatu perkembangan yang positif dalam mempelbagaikan bentuk serta format rancangan berbentuk masakan dan makanan di Korea Selatan, namun sedikit sebanyak ia telah menimbulkan kegusaran dalam masyarakat lantaran paparannya yang dilihat tidak mementingkan aspek kualiti makanan dan etika dalam menjamah hidangan. BJ yang bertugas pula dilihat tidak profesional dan lebih mengutamakan kehendak penonton yang ingin melihat sesuatu yang berbeza pada setiap mukbang yang dijalankan. Namun, inilah realitinya kini, apa yang popular tetap menjadi pilihan penonton terutamanya golongan muda walaupun nilai tradisi dan etika terpaksa diketepikan.

Rujukan

Anderson, N. (2016). FoodTube: Why are people producing – and devouring – food broadcasts? Retrieved November 3, 2018, from https://www.theglobeandmail.com/life/food-and-wine/food-trends/foodtube-why-are-people-producing-and-devouring-food-broadcasts/article32168465/

Cheung, Y. (2018). ASMR & Mukbang — Satisfying Your Food Cravings While Dieting. Retrieved November 2, 2018, from https://medium.com/@yeukmancheung/asmr-mukbang-satisfying-your-food-cravings-while-dieting-ddba0d7309a2

Hong, S., & Park, S. (2017). Internet Mukbang (Foodcasting) in South Korea. In I. E. and L. Mikos (Ed.), Young & Creative, Digital Technologies Empowering Children in everyday Life (pp. 111–123). Gothenburg: Nordicom.

Jisun, Y. (2015). Past , Present , and Future of Food Programmes in Public Service Television. Seoul, South Korea.


Fosil Telur Dinosaur Yang Mengandungi Anak Dinosaur Ditemui!

Baru-baru ini, sekumpulan saintis telah membuat penemuan besar di Ganzhou, Jiangxi, China. Penemuan tersebut ialah fosil seekor dinosaur yang duduk mengeram telur-telurnya dalam sebuah sarang. Dinosaur jenis oviraptor itu berasal dari Zaman Crestaceous (145 hingga 65 juta tahun lalu).

Fosil dinosaur yang ditemui bersama telur-telurnya itu dikatakan berusia 70  juta tahun. Penemuan ini dianggap signifikan kerana buat kali pertama, saintis menemui fosil dinosaur bukan jenis burung mengeram fosil telur dalam sarangnya. Dengan penemuan ini, mereka percaya embrio dalam telur masih lagi tidak terusik dan dalam keadaan baik.

Walaupun wujud beberapa contoh fosil oviraptor ditemui bersama telur-telur dalam sarang mereka sebelum ini, ini kali pertama mereka menemui embrio dalam telur-telur tersebut. Penemuan sebegini dilihat bakal memberi pelbagai maklumat berharga tentang dinosaur terutama spesies oviraptor untuk tahun-tahun mendatang.

Dalam penemuan yang sama, para saintis turut menemui fosil seekor oviraptor dewasa yang tidak lengkap dengan batu dalam perutnya. Ini merupakan contoh gastrolitos atau batu perut di mana ia akan ditelan bagi membantu dinosaur menghadamkan makanan. Ini juga merupakan bukti kukuh pertama kewujudan gastrolitos dalam oviraptor sekaligus menjelaskan dapat merungkai maklumat terbaru tentang diet dinosaur berkenaan.

Fosil dinosaur yang ditemui kumpulan saintis diketuai Dr Shundong Bi berada dalam kedudukan mengeram atau melindungi 24 biji telurnya. Pada awalnya, mereka menyangka dinosaur itu ma_ti semasa sibuk mengeram telur. Ini disokong hasil kajian isotop oksigen pada telur mendapati ia telah dieram pada suhu tinggi sekaligus menunjukkan oviraptor betina itu ma_ti semasa sedang mengeramkan telurnya.

Sekurang-kurangnya, tujuh fosil telur masih mengandungi embrio oviraptor yang masih belum menetas. Menerusi pemerhatian yang dibuat terhadap embrio-embrio tersebut, para saintis percaya sebahagian anak dinosaur sudah hampir menetas semasa ibu mereka ma_ti.

RUJUKAN:

McDermott, A. (2021). World First: Dinosaur Found on Fossilized Eggs with Babies Inside! Ancient-Origins.


Sotong Vampire Yang Menghantui Dasar Laut

Alam laut mempunyai banyak misteri yang berjaya dirungkaikan. Malah di sebalik kejayaan ini, banyak lagi yang masih menjadi tanda tanya.

Bayangkanlah, beratus-ratus tahun sotong gergasi hanyalah dongengan dibawa mulut nelayan dalam keletihan. Sekarang ini sotong gergasi memang terbukti wujud secara saintifik. Jadi permata ilmu ini menunjukkan bahawa tiada apa yang pelik di laut.

Tersembunyi di laut dalam ialah sebuah spesis sotong yang diberikan gelaran pontianak. Vampyroteutis infernalis ialah nama bagi spesis ini, bermaksud sotong pontianak daripada neraka.

Organ-organnya berupaya untuk mengeluarkan cahaya untuk merancakkan metabolisme okisgen serba unik untuk meneruskan hidup di kawasan laut yang kekurangan oksigen.

Sotong pontianak ditemui semasa sebuah ekspedisi diketuai Karl Chun, seorang pakar zoologi yang bersemangat selepas mengkaji kejayaan Ekspedisi Challenger.

Beliau sering tertanya-tanya jika ada hidupan di dalam laut bawah paras 550 meter. Dibiayai sekumpulan Jerman, ekspedisi ini dilengkapkan dengan peralatan untuk menangkap organisme-organisme di dasar laut.

Kajian-kajian yang menyusul mendapati sotong pontianak boleh mencecah panjang 12 inci. Gambar di atas menunjukkan seekor sotong pontianak yang sedang berenang. Nampak macam sotong… juga sotong kurita. Tetapi hakikatnya, ia unik dengan kelas tersendiri.

Walaupun nama sempena pontianak, sotong ini tidak menghisap d4r4h. Sebaliknya nama ini diberikan sempena rekabentuknya dengan selaput kulit yang menghubungkan kelapan-lapan tentakelnya.

Nampak seperti Count Dracula yang memakai kain di belakang. Dan ia hidup di kawasan laut tanpa cahaya matahari (macam pontianak).

Apabila berasa tergugat, sotong pontianak akan menarikkan selaput kulit pada tentakelnya yang mempunyai sejenis t4ring panjang.

Tetapi sebenarnya sotong pontianak ini tidak langsung berupaya untuk menc3d3rakan kerana spesis ini tiada fitrah pem4ngs4.

Untuk makan, ia hanya bergantung pada cebisan-cebisan yang melekat pada tentakelnya. Apabila seekor haiwan laut m4t1 di permukaan, ia akan karam untuk menjadi makanan pada sotong pontianak.

Tetapi hidupnya tidak terjamin, kerana sotong pontianak boleh dib4h4m haiwan lain seperti ikan ekor tikus (albatrossia pectoralis), paus dan singa laut.

Seperti yang semua tahu, sotong boleh mengeluarkan dakwat untuk meloloskan diri. Namun mekanisme dakwat ini takkan bermanfaat pun di laut dalam tanpa cahaya.

Jadi evolusi memainkan peranan paling unik. Sotong pontianak tidak mengeluarkan dakwat. Sebaliknya spesis ini mengeluarkan sejenis “selsema” tidak berwarna yang berbintik-bintik dengan cahaya terang untuk mengelirukan pem4ngs4.

Jika tentakelnya terputus, ia boleh tumbuh semula – jadi ini pun digunakan sotong pontianak untuk meloloskan diri.

Faktor cahaya sebenarnya ialah keunikan pada sotong pontianak. Sejenis organ bernama photophore dalam badannya boleh mengelipkan cahaya antara pecahan satu saat hingga beberapa minit.

Dan sotong ini juga boleh mengawal tahap terang malap cahaya ini, berkemungkinan menggunakan tenaganya.

Kelengkapan ini memang penting untuk sotong pontianak yang hidup di antara 600 hingga 900 meter di bawah permukaan laut.

Sotong pontianak hanyalah salah satu daripada keindahan laut dalam yang bermisteri. Kekangan teknologi dan kos melampau mengehadkan kebolehan manusia untuk mengkaji lagi.

Tetapi semakin lama, kedua-dua faktor ini tidak akan menjadi halangan lagi.


Blue Line: Impaknya Kepada Lubnan

Sebelum kita lebih menjengah pada isu antara negara haram israel (ditulis zionis selepas ini) dengan Lubnan, sebaiknya kita sama-sama fahami apa punca konflik antara dua pihak ini.

Segalannya bermula pada tahun 1970an, apabila sebilangan militan Palestine Liberation Organisation (PLO) melarikan diri dari negara haram israel selepas pendudukan haram yahudi berlaku di situ. Tindakan haram zionis itu menimbulkan kemarahan negara Islam sekitarnya iaitu Jordan, Syria, Mesir dan Arab Saudi. Hasilnya tercetuslah perang antara mereka – yang sekarang kita sudah nampak arang dan abunya.

Kini, Hezbollah yang menggantikan semangat Arab yang dulu tetap berusaha untuk melawan zionis, dan sama juga dari pihak zionis. Tetapi, konflik dengan zionis ini tak boleh dipandang enteng. Meminjam kata-kata Kolonel Fazli (bekas staf UNIFIL), “you scratch me, i break your arm,”. Sekali Hezbollah menyerang, zionis terus membalas dengan bom dan meriam.

Tahun 2000, setelah puas UNIFIL cuba untuk mendamaikan zionis dan Hezbollah – maka diwujudkan Blue Line – garisan pengunduran antara kedua-dua ketumbukan. Sepanjang 120km, melintangi kawasan dari Naqoura hingga ke Cheeba di Lubnan.

Tetapi akibat dari pemisahan ini, keluarga hilang rumah, anak hilang tempat bermain, pengembala hilang ternakannya. Garisan itu dibina melintasi segala yang ada; waima rumah, tanah, kebun, dan yang sewaktu dengannya.
Harus diingat garisan ini bukan sempadan antarabangsa tetapi lebih kepada garis pemisah agar kedua-dua pihak berhenti bertelingkah.

Pensempadanan ini sudah tentu memberi impak negatif kepada rakyat tempatan. Sudahlah hilang tempat tinggal, hilang juga hasil ternakan dan tanaman. Akibatnya, lebih banyak insurgen dilahirkan – dan kebanyakannya sudah tentu berpihak pada Hezbollah dan sekutunya.

Walaupun begitu, Hezbollah yang lebih terkenal dengan pegangan syiahnya – serta kononnya menjadi proksi Iran di sempadan zionis israel – tetap menjadi satu imej militan/kerajaan yang ampuh dari segi aset dan pentadbiran setempat. Hezbollah mampu memajukan satu-satu tempat di bawah kuasanya lebih dari kerajaan setempat. Tidak keterlaluan untuk mengatakan mampu mengurus tadbir seribu kali lebih baik dari kerajaan Lubnan itu sendiri.

Tetapi bagi isu garisan biru ni, Hezbollah sendiri pernah mencabulinya dahulu. Tahun 2006 jadi saksi sebilangan askar IDF zionis mati diserang Hezbollah ketika meronda sekitar garisan tersebut. Akibatnya, perang Lubnan-israel tercetus dan israel membalas habis-habisan lengkap dengan pengebom, roket, tembakan artileri dan kereta kebal ke arah Hezbollah dan rakyat awam Lubnan. Arang dan abu perang berterbangan.?

Maka pada ketika itulah UN 1701 diumumkan. IDF zionis perlu mengundurkan diri, Hezbollah tidak dibenarkan melintasi sungai Litany, UNIFIL diperluaskan jurisdiksinya antara sungai Litany dan Blue Line, dan lebih buruk lagi – EU mengiktiraf Hezbollah sebagai pengganas dunia.

Kini, garisan biru itu tetap wujud di situ. Tandanya senanga sahaja, blue barrel didirikan di sepanjang sempadannnya. Sesiapa yang melintasinya, tetap dikira sebagai pencabulan terhadap perjanjian. Walaupun rumah anak itu, tandasnya di seberang sana.

Maka bersyukurlah kawan. Sempadan negara kita masih kemas dikawal pejuang negara, dan bukan orang luar yang menentukan kedaulatannya. Tinggal lagi kita, sanggup mempertahankannya atau tidak, demi generasi akan datang. ????


Baca Ini Jika Anda Gusar Mengenai Perpisahan

Beberapa hari lalu adik saya menghantar kepada saya pautan video di internet oleh seorang vlogger, Aiman Azlan, yang bercakap tentang soalan-soalan yang patut ditanya kepada bakal pasangan kita sebelum bertindak untuk mengahwininya. Beliau mengatakan bahawa beliau pernah menghadiri beberapa kelas yang dianjurkan oleh organisasi seperti al-Maghrib Institute, al-Kauthar Institute, Qurba Academy, dan lainnya. Terdapat sesi di dalam kelas tersebut yang menyediakan banyak soalan-soalan yang perlu ditanya kepada seseorang supaya kita boleh buat keputusan sama ada kita ada persefahaman atau pun tidak dengan insan tersebut. Hujah beliau adalah supaya perbualan kita itu berfokus dan tidak lari dari tujuan sebenar kita berjumpa. Pada saya itu adalah masuk akal, kerana apa gunanya datang bertemu seseorang semata-mata untuk bertemu janji atau bercinta sahaja. Pasti ada tujuan akhirnya iaitu untuk ‘settle down’ bersamanya. Jika tiada tujuan untuk ke arah itu, maka tidak perlulah untuk bersusah payah bercerita tentang cinta yang membazir masa kita sahaja.

Persoalan Sekufu, Mengapa Perlu Sama

Berdasarkan infografik daripada Utusan Online pada 14 November 2018 yang diambil dari statistic Lembaga Penduduk dan Pembangunan Keluarga Negara (LPPKN), menyatakan bahawa punca utama perceraian ialah tiada persefahaman iaitu 52% daripada 17,000 kes. Mungkin sebab itu jugalah Mufti Wilayah Persekutuan mengeluarkan penulisan tentang maksud sekufu dalam laman webnya.

تَخَيَّرُوْا لِنُطَفِكُمْ وَأَنْكِحُوْا الأَكْفَاءَ وَأَنْكِحُوْا إِلَيْهِمْ

“Pilihlah tempat yang baik untuk meneruskan keturunanmu dan kahwinkanlah mereka yang sekufu dan kahwinkanlah mereka.”

(Riwayat al-Hakim)

Pada akhir kesimpulan penulisan, beliau mengatakan bahawa apa yang paling penting ialah pada kedua-dua pasangan itu sendiri sebenarnya. Sekalipun keduanya mempunyai latarbelakang yang jauh beza dan mungkin tidak setaraf, tetapi jika mereka punyai keserasian dan tolak ansur yang tinggi, maka itu boleh dipertimbangkan. Kerana dalam zaman dunia yang semakin menongkah arus globalisasi kita dapat lihat betapa manusia boleh berhubung sekejap sahaja walaupun fizikalnya jauh sekali. Selain itu, saya juga berpendapat jika ada persefahaman tetapi tiada rasa tarikan cinta juga tiada gunanya. Lebih baik jadi kawan sahaja daripada berkahwin kerana itu akan menatijahkan pelbagai kesan kelak iaitu seperti perceraian. Kerana pada saya orang yang berkahwin itu adalah kerana mereka suka pada satu sama lain sehinggakan mahu hidup bersama.Ada buku yang buatkan saya teringat padanya apabila memasuki bab sekufu, iaitu tulisan Dr. Hayya Bilal bertajuk Laki Aku Negro Kau Peduli Apa. Penulisan beliau yang ‘sempoi’ dan bersifat anekdot begitu melucukan dan memberi pengajaran berharga pada saya. Dr. Hayya berkahwin dengan lelaki berbangsa Afrika yang sangat jauh bezanya dengan masyarakat kita. Beliau menerima begitu banyak respon dari ramai orang dan setiap satunya berikan beliau pengajaran bermakna tentang hidup ini. Kebanyakan orang begitu stereotaip terhadap warna kulit seseorang berbanding melihat pada perwatakan dan hati budinya. Maka akan dikatakan tidak sesuai dan seumpamanya sedangkan antara keduanya sangatlah serasi dan tiada masalah pun untuk bersama. Jadi pada saya apa yang Mufti Wilayah Persekutuan tuliskan itu ada betulnya, semuanya berbalik pada kedua-dua insan tersebut sebenarnya. Sama seperti kes cerai pasangan selebriti Korea Selatan yang membintangi drama Descendants of The Sun, orang kebanyakan terutama peminat merasakan mereka sangat secocok padahal apabila ditanya, jawapan oleh wakil Song Hye-Kyo ialah ‘personality differences’.

Perbualan Mendalam dan Topik Yang Berkaitan

Sebelum memutuskan seseorang itu punya persefahaman dan sekufu dengan kita, perlulah kita berbual dengan dia tentang beberapa topik yang patut dibincangkan sebelum ambil langkah serius seterusnya. Janganlah kita hanya rasa-rasa sahaja bahawa dia boleh terima dan kompromi. Soalan utama adalah seperti gaya hidup, perancangan kewangan, kerjaya, perancangan anak, lokasi untuk tinggal bersama, pengurusan konflik, dan selebihnya. Adakah kita boleh untuk bersama si dia, setelah kita tahu dia begini begitu berdasarkan apa yang telah dibincangkan. Bolehkah kita bertolak ansur bersamanya atau pun memang tidak boleh langsung untuk punyai ruang toleransi. Apa keputusan seterusnya dan langkah yang patut diambil. Perlukah putuskan hubungan jika semuanya serba tidak kena atau masih mahu cuba untuk kompromi antara satu sama lain demi menyelamatkan hubungan. Itu semua perlu dibincangkan dengan fokus.

فِي الرَّجُلِ لاَ يَجِدُ مَا يُنْفِقُ عَلَى امْرَأَتِهِ قَالَ يُفَرَّقُ بَيْنَهُمَا

“Nabi bersabda tentang seorang lelaki yang tidak mempunyai sesuatu untuk diberi nafaqah kepada isterinya: “Pisahkan mereka berdua.”

(Riwayat Daruqutni)Berdasarkan hadis di atas, Rasulullah begitu menetapkan kewajipan lelaki untuk memberikan nafkah kepada isterinya. Kita juga boleh lihat dalam hadis lain yang mana ada seorang ingin menikah tetapi tidak punya apa-apa, Rasulullah tetap menyuruh beliau untuk cari sesuatu. Maksud di sini ialah Nabi inginkan kita untuk ada usaha. Usaha mencari nafkah, meneruskan kelangsungan hidup. Ya, sememangnya Nabi sendiri tidak hidup bermewah-mewahan tetapi baginda tegas apabila libatkan perkara ini. Kerana kita tidak boleh sewenangnya mengharapkan akan ada rezeki selepas kahwin tanpa tahu satu pun cara untuk mendapatkan rezeki tersebut. Begitulah lumrah dunia ini yang perlu kita hadap realitinya. Bagaimanapun, janganlah sehinggakan meminta berlebih-lebihan. Itu tidak dilarang tetapi lihatlah pada bakal pasangan kita itu sejauh mana kemampuannya. Hiduplah seperti peribahasa Melayu, ukur baju di badan sendiri. Bagaimanapun, bukanlah harta dan wang yang memberi bahagia tetapi ‘worldview’ seseorang yang menentukan dirinya bahagia atau tidak. Sekalipun banyak duit dan boleh beli bermacam jenis barang, miliki banyak kenderaan, tidak menjamin kebahagiaan dalam rumahtangga. Mudah untuk kita ambil iktibar dengan berlakunya perceraian yang banyak dari kalangan selebriti luar negara mahupun di dalam negara. Megah macam mana pun majlis perkahwinan juga bukanlah penyumbang pada kelestarian hubungan hidup berdua. Malah, ada satu kajian Barat menyatakan terdapat kaitan positif antara megahnya majlis kahwin dengan perceraian, dilakukan oleh Andrew Francis-Tan dan Hugo M Mialon.

Projek Akan Datang, Projek BersamaSaya ada menonton video Aida Azlan, seorang vlogger, yang menyatakan untuk mengeratkan hubungan beliau dan suaminya adalah mereka melakukan sesuatu kerja atau projek bersama-sama. Makna dari kata-kata beliau adalah perlu ada aktiviti yang pasangan sama-sama lakukan untuk mencapai objektif yang sama. Apabila diamati konsep yang beliau cadangkan itu, saya teringat pada syarahan TED Talk oleh Dr Brian Little apabila bercakap tentang personaliti. Brian Little menyatakan bahawa ‘personal project’ adalah sesuatu yang akan membantu kita untuk berjaya dalam hidup. Tidak kiralah sama ada aktiviti itu bersifat ‘trivial’ (remeh) ataupun bersifat ‘significant’ (hebat).

Manusia fitrahnya akan berasa bosan apabila melakukan rutin harian yang sama. Justeru apabila mempunyai projek bersama yang dikongsi keterujaan dan sokongan, itu akan memberikan makna dalam hidup ini. Sepertimana kisah Rasulullah dan Khadijah yang sama-sama berikan sokongan terhadap dakwah baginda pada permulaan dakwah Islam, sehinggakan Nabi teringat-ingat dan rindu akan Khadijah sekalipun Aisyah merasa cemburu melihat keadaan itu. Begitulah pentingnya apabila pasangan saling menyokong dan memberi bantuan. Mungkin ada pasangan yang tidak punyai minat yang sama tetapi berdasarkan konsep ini apa yang penting adalah sokongan. Contoh mudah adalah sambung belajar ke peringkat lebih tinggi. Bukannya kedua-duanya minat untuk sambung belajar, tetapi salah seorang boleh berikan sokongan positif dan membantu untuk berjaya graduasi pada masanya. Mungkin ada yang sukakan aktiviti sukarelawan, maka sama-sama sertai badan organisasi untuk hulurkan bantuan pada yang memerlukan. Jika tidak mampu bersama sertai pun mungkin cukup sekadar untuk menghantar pasangan ke destinasi dengan selamat seterusnya menyambung urusan yang perlu diselesaikan. Bukanlah perlu menyumbang pada perkara-perkara besar dan kritikal tetapi cukup sekadar perkara-perkara kecil itulah yang bawa kebaikan pada hubungan bersama-sama.Hubungan cinta dan rumahtangga adalah sesuatu yang serius, bukanlah dibuat main-main atau dijadikan bahan untuk dicuba-cuba. Sekiranya seseorang tidak ada niat untuk menuju ke arah perkahwinan, dia perlulah elakkan diri daripada memasuki mana-mana hubungan bersama orang lain. Manakala kita juga perlu tahu bagaimana untuk menapis individu-individu yang tiada niat tersebut. Saya pernah menulis tentang falsafah niat dalam percintaan di dalam buku pertama saya. Kesimpulan dari tulisan itu adalah hubungan yang dibina atas dasar matang, serius dan bersalutkan cinta pasti akan menjadi pada akhirnya.

Muhammad Baha’uddin Hamizan


Mati Akibat Terambil Kafein Bersamaan 200 Cawan Kopi

Baru-baru ini, seorang lelaki di United Kingdom meninggal dunia selepas mengambil minuman campuran kafein. Tetapi yang mengejutkan di sini ialah dos kafein dalam minuman tersebut bersamaan dengan 200 minuman kopi!

Mangsa Tom Mansfield, 29, merupakan seorang pelatih peribadi telah memesan 100 gram beg serbuk kafein untuk digunakan sebagai minuman tambahannya. Tetapi dia kemudiannya membuat kesilapan semasa menimbang jumlah kafein diperlukan untuk minumannya.

Dos serbuk kafein yang dibenarkan ialah antara 60 hingga 300 miligram (0.002 hingga 0.01 aun). Namun begitu, dalam kes Mansfield, dia telah menggunakan penimbang di mana berat permulaannya ialah 2 gram (0.07 aun). Kesilapan ini mengakibatkan dia terambil lebih banyak kafein daripada jumlah yang dibenarkan – lebih tepat, 200 cawan kopi.

Selepas mengambil minuman tersebut pada 5 Januari 2021, Mansfield mengadu sakit dada dan merasakan jantungnya berdegup laju. Dia kemudiannya merasakan mulutnya berbuih sebelum rebah. Isterinya segera menghubungi perkhidmatan kecemasan dengan Mansfield kemudiannya dikejarkan ke hospital.

Dia yang mengalami serangan jantung semasa dibawa ke sana bagaimanapun meninggal dunia pada hari sama. Bedah siasat kemudiannya mendedahkan tahap kafein dalam darahnya ialah 392 mg per liter – jauh mengatasi tahap kafein normal secawan kopi iaitu 2 hingga 4 mg per liter.

Serbuk kafein jauh lebih merbahaya berbanding minuman yang mengandungi kafein seperti kopi dan cola kerana kesannya jauh lebih kuat terhadap peminumnya. Malah, enam tahun sebelumnya, Pentadbiran Makanan dan Dadah Amerika Syarikat (FDA) memberi amaran serbuk kafein boleh memberi kesan buruk yang signifikan kepada kesihatan peminumnya.

Satu sebab pengguna sukar mengukur jumlah diperlukan mengikut had dibenarkan ialah perbezaan had kafein yang dibenarkan terlalu sukar dibezakan pada mata kasar. Ini boleh saja diatasi dengan menggunakan sudu khas yang dapat mengukur jumlah kafein diperlukan untuk satu minuman.

Dalam kes Mansfield, syarikat yang membekalkan serbuk kafein kepadanya tidak menyertakan sudu khas bagi mengukur jumlah kafein yang boleh diambil. Susulan insiden tersebut, setiap serbuk kafein yang dijual syarikat tersebut kini disertakan dengan sudu khas.

Mansfield pastinya masih hidup jika sudu tersebut disertakan bersama serbuk kafein yang diambilnya. Tetapi bak kata pepatah, nasi sudah jadi bubur…

RUJUKAN

Rettner, R. (2022, 4 Mac). Man dies from caffeine overdose after drinking equivalent of 200 cups of coffee.


Apa Yang Perlu Kita Tahu Mengenai Muslim Pro Jual Data Kepada Tentera US?

Beberapa hari kebelakangan ini, dunia maya digegarkan dengan isu aplikasi ‘Muslim Pro’ yang dikatakan menjual data peribadi milik penggunanya kepada Angkatan Tentera Amerika Syarikat (US Military).

Terlebih dahulu, sebaiknya kita ambil tahu serba sedikit tentang latar belakang aplikasi ‘Muslim Pro’ (MP).

Aplikasi Muslim Pro dimiliki oleh sebuah syarikat teknologi yang dikenali sebagai ‘Bitsmedia Private Limited’. Bitsmedia telah diasaskan pada tahun 2009, oleh seorang lelaki warganegara Perancis yang bernama Erwan Mace.

Ibu pejabat (HQ) syarikat ini berpusat di Singapura, selain memiliki ‘sattelite office’ di Malaysia (Kuala Lumpur) dan Indonesia (Jakarta).

Kejayaan syarikat Bitsmedia bermula setelah Erwan Mace mencipta aplikasi Muslim Pro, yang dilancarkan pada 21 Ogos 2010. Aplikasi ini dibangunkan untuk kegunaan 1.7 Bilion umat Islam di serata dunia.

Seiring dengan kemajuan teknologi telefon pintar, MP mula menjengah pasaran ‘Google Play Store’ pada bulan April tahun 2013. Selain Google Play Store yang ditumpukan kepada pengguna Android, aplikasi MP turut disasarkan kepada pengguna iOS melalui ‘Apple App Store’.

Sepertimana yang kita ketahui, aplikasi MP menyediakan beberapa kemudahan asas seperti waktu solat, arah kiblat, Quran digital berserta terjemahan, kalendar hijrah, kalkulator zakat, senarai masjid & restoran halal mengikut negara dan sebagainya.

Pada bulan Julai 2016, 90% saham syarikat Bitsmedia telah dibeli oleh dua firma ekuiti swasta, iaitu Bintang Capital Partners milik Affin Hwang Asset Management (Malaysia) dan CMIA Capital Partners (Singapura) mengikut laporan theedgemarket.com.

Bagi mengembangkan operasinya di Malaysia, Bitsmedia telah menubuhkan sebuah syarikat subsidiari yang dinamakan sebagai Muslim Pro Technologies Sdn Bhd. Setakat tahun 2019, jumlah pengguna MP di Malaysia adalah seramai 6 juta orang menurut Pengurus Muslim Pro Malaysia, Nik Emir Din.

Dalam pada itu, menurut laman Muslim Pro, jumlah pengguna aktif aplikasi MP di seluruh dunia sudah mencecah 98 juta orang yang terdiri daripada 216 buah negara setakat bulan November 2020. Angka ini telah meletakkan MP sebagai salah sebuah aplikasi paling ramai jumlah pengguna di peringkat global.

Menurut salaamgateway.com, syarikat Bitsmedia kini diuruskan oleh Louis-Bernard Carcouet selaku Ketua Pegawai Eksekutif (CEO) yang baharu, bagi menggantikan Erwan Mace yang meletakkan jawatannya sebagai CEO pada bulan Oktober 2019. Mace kini meneruskan peranan sebagai Penasihat (Advisor) kepada Louis dan Pengerusi Ahli Lembaga Pengarah Bitsmedia.

Berbalik kepada isu penjualan data peribadi, menurut siasatan Vice Motherboard terbitan 16 November 2020, aplikasi Muslim Pro dikatakan terlibat secara langsung dengan firma data lokasi (location data firm) iaitu firma X-Mode.

X-Mode telah dikaitkan dengan kes penjualan data lokasi secara tidak langsung kepada ‘US Military’ melalui cabang U.S. Special Operations Command (USSOCOM).

Sebagai info, USSOCOM ialah unit khas di dalam ‘US Military’ yang dipertanggungjawabkan sebagai unit pembanterasan aktiviti keganasan seperti ‘counterterrorism’ dan ‘counterinsurgency’.

Atas faktor ‘paranoia’ melampau US terhadap teroris yang ‘di-eksklusif-kan’ kepada umat Islam, maka aplikasi Muslim Pro dilihat sesuai dijadikan sasaran untuk mereka memperoleh data berkaitan lokasi umat Islam di US.

Menurut Vice Motherboard, X-Mode selaku ‘third-party data brokers’ didapati menjual data lokasi kepada syarikat yang kebanyakannya terdiri daripada syarikat kontraktor pertahanan seperti ‘Sierra Nevada Corporation’ dan ‘Systems & Technology Research’.

Sebab utama kedua-dua syarikat kontraktor pertahanan tersebut tersenarai di dalam laporan Vice Motherboard adalah kerana laman rasmi X-Mode versi ‘archieved’ meletakkan mereka sebagai ‘Trusted Partners’, di samping keterlibatan mereka di dalam pembangunan ‘US Military’ sebelum ini. Walaubagaimanapun, firma X-Mode telah menafikan kesemua dapatan siasatan tersebut.

X-Mode turut memberitahu Vice Motherboard bahawa hubungan perniagaan mereka dengan syarikat kontraktor pertahanan US hanya melibatkan tiga tujuan, iaitu ‘counter-terrorism’, ‘cybersecurity’ dan ‘predicting future COVID-19 hotspots’.

Selain Muslim Pro, Vice Motherboard turut menyenaraikan beberapa aplikasi lain yang turut terlibat dengan firma X-Mode seperti Muslim Mingle, Accupedo, Global Storms, dan ‘CPlus for Craigslist’.

Terbaharu, Muslim Pro melalui hebahan media terbitan 17 November 2020 telah menafikan sebarang pertuduhan yang melibatkan aplikasi MP dengan skandal penjualan data peribadi pengguna kepada firma X-Mode. MP turut menyebut bahawa, mereka sudah menghentikan (terminate) sebarang bentuk usahama dengan rakan kongsi (partners) yang terdiri daripada beberapa firma data khususnya X-Mode.

Secara asasnya, majoriti aplikasi telefon pintar yang ada pada hari ini memerlukan data lokasi pengguna bagi menyediakan servis pengiklanan (ads) secara berfokus mengikut lokaliti tertentu. Kesemua data ini walaubagaimanapun tidak boleh ‘dijual’ secara sesuka hati, atas dasar melindungi privasi pengguna.

Oleh hal yang demikian, adalah menjadi tanggungjawab setiap pembangun aplikasi (apps developer) untuk menjaga data peribadi milik pengguna mereka. Pada masa yang sama, pengguna juga perlu sentiasa cakna tentang sebarang aplikasi yang dimuat turun ke dalam telefon pintar masing-masing.

Seperti biasa, isu ini boleh mencetuskan panik apabila dimainkan sekali dengan naratif-naratif sensitif khususnya berkaitan ‘public surveillance’ yang sedang dilaksanakan oleh pihak kerajaan, termasuk kebarangkalian berlakunya ‘serangan bom’ melalui teknologi persenjataan baharu berasaskan ‘drone’ sambil dikaitkan dengan serangan ‘drone’ di Timur Tengah.

Walhal, majoriti besar umat Islam di Malaysia tidak terlibat langsung dengan sebarang aktiviti keganasan yang mampu menganggu gugat keselamatan negara Malaysia, apatah lagi nak kacau kestabilan negara Amerika Syarikat yang jauhnya beribu-ribu batu.

Apa-apa hal sekalipun, ‘kudos’ untuk sesiapa yang mula cakna tentang hal-hal berkaitan teknologi moden pada hari ini. Pada saya, tak salah pun untuk kita berasa risau dan takut, cumanya lebih elok kalau ketakutan kita itu disulami dengan sifat realistik dan rasional berbanding ketakutan secara beremosi dan panik yang tidak tentu hala.


Kenapa UAE Iktiraf Israel?

Emiriah Arab Bersatu (UAE) baru saja mengumumkan ia akan mengiktiraf Israel dan menjalin hubungan diplomatik dengan Israel. UAE adalah negara Arab ke-3 yang berbuat demikian, selepas Mesir (1979) dan Jordan (1994).

Walaupun Israel dan Palestin tak ada dasar macam “One-China” di mana kalau negara iktiraf PRC (China) maka tak boleh iktiraf ROC (Taiwan), tindakan UAE tetap dikecam oleh ramai yang melihat tindakannya membelakangi perjuangan orang Palestin.

Ye lah kalau dah berkawan dengan Israel macam mana nak fight untuk kepentingan Palestin. Jadi kebanyakan negara majoriti Muslim/Arab mengamalkan dasar tidak mengiktiraf Israel sehingga hak Palestin dikembalikan.

Tapi UAE justify tindakannya sebab Israel turut menangguhkan perancangan penaklukan (annexation plan) yang diumumkan pada awal tahun ni ke atas sebahagian besar kawasan Tebing Barat milik Palestin secara “de jure” (mengikut undang-undang).

Secara “de facto”, Palestin tak mempunyai kawalan ke atas kawasan tersebut kecuali kawasan sekitar Jericho.

Parti-parti Zionis yang lebih right-wing berbanding Netanyahu seperti Yamina pun kecam Netanyahu sebab tak laksanakan annexation plan. Namun menjalin hubungan dengan sebuah negara Arab still boleh kira kejayaan bagi pihak Israel, lagi pun Netanyahu kata tangguh bukan batal.

UAE mengikuti jejak Mesir dan Jordan. Mesir sebab nak dapatkan balik Semenanjung Sinai yang ditawan Israel dalam Perang Enam Hari (tahun 1967).

Keputusan Presiden Anwar Sadat tersebut menyebabkannya dibunuh oleh ahli kumpulan Egyptian Islamic Jihad yang anti-Israel.

Kemudian Jordan pun buat yang sama pada tahun 1994 susulan Perjanjian Oslo antara Israel dan Palestin. Jordan pada tahun 1988 pun agreed melepaskan kedaulatannya ke atas Tebing Barat yang ditawan Israel dlm Perang Enam Hari supaya orang Palestin boleh mendirikan semula negara.

Itu negara Arab. Kalau nak kira negara majoriti Muslim yang mengiktiraf Israel, Turki lah pertama. Sejak 1949 lagi. Tapi waktu tu Turki rejim sekularis dan tak ambil port isu Palestin yang dianggap isu Arab.

Selepas Erdogan dan AKP take charge, baru diorang jadikan pembelaan umat Islam serantau agenda Turki, baru hubungan baru start tak ngam dengan Israel. Pernah putus hubungan kejap pastu sambung balik sampai sekarang.

Iran pun iktiraf Israel pada tahun 1950. Tapi waktu tu Iran diperintah oleh Shah yang juga tak kisah sangat dengan sentimen Islam. Selepas Shah digulingkan oleh Ayatollah Khomeini pada tahun 1979, maka Iran menjadi archenemy Israel.

UAE mengiktiraf Israel pun ada kaitan dengan Iran. Negara2 Arab Teluk seperti Saudi & UAE dah lama anggap Iran sebagai ancaman utama. “Enemy of my enemy is my friend”, perkongsian common enemy (Iran) menyatukan UAE & Israel.

Benda ni pun diusahakan oleh Trump yang mahu wujudkan pakatan Israel-Saudi-UAE-Mesir menentang Iran.

Tapi kenapa UAE bukannya Saudi? Bukannya Saudi tu lagi otai dari UAE ke kalau ikutkan. Ada 2 kemungkinan.

Pertama, Saudi nak jaga imej & keabsahannya. Walaupun hubungan Saudi-Israel tu open secret, tapi selagi ia tak iktiraf secara rasmi, masih dikira OK.

UAE jadi proksi Saudi & tanggung kecaman sebab kedudukan UAE tak se-sensitif Saudi yang merupakan “penjaga dua kota suci”.

Kedua, Saudi dan UAE sebenarnya dah lama tak ngam. Dalam Perang di Yaman pun boleh perasan Saudi dan UAE sokong faction yang berbeza. So UAE ambil peluang cantas Saudi dan membuktikan nilai diri kepada US.

UAE sekali lagi membuktikan bahawa dalam politik antarabangsa, tiada teman yang kekal atau musuh yang abadi. Yang kekal dan abadi hanya kepentingan dan survival.


Pengajaran Dari Kehancuran Marawi

Teruk bandar ni. Dekat mana ni? Kena bencana alam ke?

Tidak. Marawi tidak mengalami bencana alam. Marawi terletak di Kepulauan Mindanao, Filipina.

Marawi ni tak jauh pun dari sempadan Sabah.

Ia menjadi saksi pertempuran antara kumpulan militan Maute, Abu Sayyaf dan pecahan2 kumpulan militan yang menuntut pembebasan Selatan Filipina dari kuasa Manila seperi BIFF dan Ansar Khalifa dengan Angkatan Bersenjata Republik Filipina.

Kumpulan-kumpulan militan ini juga menyatakan taat setia dan berbaiah dengan DAESH dan setakat status ini ditulis, pertempuran masih lagi berlangsung setelah hampir 5 bulan sejak konflik ini bermula pada Mac 2017.

Semuanya bermula bilamana AFP merencana untuk menangkap ketua kumpulan Abu Sayyaf – Isnilon Hapilon. Rencana ini diketahui mereka dan tindak balas diatur untuk mengekang AFP dengan bantuan kumpulan gerila Maute serta beberapa ahli kumpulan ISIL warga Malaysia, Arab Saudi, Yemen, Indonesia dan Chechnya yamg menjadi pejuang upahan.

Pertempuran berlaku dalam kawasan bandar. Kecederaan dan kematian dipihak angkatan bersenjata Filipina agak tinggi. Sebabnya kedua pihak bertempur dari satu bangunan ke bangunan lain, bilik ke bilik, tingkat ke tingkat, lorong ke lorong, jalan ke jalan.

Kos perbelanjaan untuk menekan dan mengalahkan militan Maute di Marawi ini telah menghabiskan dana kementerian pertahanan Filipina untuk tahun ini. Habis terus. Belanjawan tahunan untuk 2017 habis kering dek konflik di Marawi – membantutkan lagi program pembangunan angkatan bersenjata negara tersebut yang sudahlah dihantui pelbagai skandal rasuah dan kebejatan ekonomi.

Dan ini diburukkan lagi dengan keanggotaan angkatan bersenjata Filipina serba kekurangan dari segi aset. Kasut but pun beli sendiri. Rompi kevlar siapa yang ada, adalah. Kenderaan tempur yang mereka bawa untuk asak kedudukan militan menjadi habuan pelancar roket dan untuk menghalang kesan tembakan mereka ikat batang balak pada kenderaan perisai mereka – ya batang balak. Bukan slat armour, bukan applique armour bukan ERA block. Batang balak. Lebih memburukkan keadaan Filipina mempunyai maklumat perisikan dan aset intelegensia yang sangat terhad lantas menjurus kepada sejumlah besar kecederaan keatas tentera Filipina sehinggalah negara tetangga seperti Malaysia, Indonesia, Brunei dan Singapura serta Australia berkongsi maklumat perisikan dan aset pada peringkat pertengahan konflik tercetus.

Memburukkan lagi keadaan, ada penduduk awam yang ditawan pihak militan untuk dijadikan perisai manusia jadi sukar untuk pihak tentera Filipina mengasak kubu pertahanan militan ini yang pada awalnya terdiri dari hospital, pejabat pentadbiran wilayah Lanao del Sur dan masjid agung serta beberapa kawasan perumahan dan perbandaran yang menjadi sarang sniper dan lubuk serang hendap.

Marawi menjadi padang jarak padang tekukur – menyaksikan pertempuran dikawasan terbina yang paling buruk dalam sejarah Filipina selepas Perang Dunia Kedua.

200 000 orang penduduk menjadi pelarian.
962 orang pejuang militan dilaporkan maut.
Lebih 1400 orang anggota tentera Filipina mengalamk kecederaan pelbagai.
165 orang anggota tentera maut.

Semua ini adalah angka yang dicatatkan selama 5 bulan pertempuran, yang berlaku tidak jauh dari sempadan negara kita.

Masih anggap ancaman kumpulan pengganas dan militan fanatik ugama dinegara kita sebagai sandiwara?

Renung-renung foto di Marawi dan fikirkan kembali. Apa yang terjadi di Marawi boleh berlaku di Malaysia atau Indonesia hatta Singapura malah.


Betul Ke Check Harga Masa Membeli Belah Dianggap Miskin Hina?

Baru-baru ini ada pembantu jualan yang menyatakan bahawa orang yang gemar check tanda harga semasa membeli barang adalah miskin hina. Malah pembantu jualan itu mendakwa apabila pelanggan sudah melihat tanda harga, mereka akan terus berlalu pergi tanpa buat sebarang pembelian. Jika ada yang berbuat demikian, pembantu jualan itu tidak akan melayan pelanggan itu kerana membuang masa sahaja.

Hal ini telah mendapat reaksi yang pelbagai daripada warganet. Ada yang menyatakan pembantu jualan itu sombong kerana gajinya sendiri pun belum tentu cukup nak beli barang di tempat dia bekerja. Ada juga yang cakap, pelanggan nak berjimat-cermat dengan mencari barang yang setanding dari segi harga dan kualiti.

Persoalannya sekarang betul ke check tanda harga masa membeli belah dianggap sebagai miskin hina? Sebenarnya tanggapan ini bersifat separa benar kerana tidak semua pelanggan yang keluar tangan kosong daripada kedai adalah miskin-miskin belaka. Untuk itu kita perlu lihat daripada dua sudut pandang iaitu pelanggan dan kedai.

Kebanyakan pelanggan lebih gemar masuk ke banyak kedai untuk meninjau harga terlebih dahulu sebelum membuat pembelian. Jika kedai tersebut mampu memenuhi kemahuan pelanggan, pembelian barangan akan berlaku. Jadi disini pelanggan akan mencari tawaran yang lebih menarik untuk membeli sesuatu produk. Sebagai contoh terdapat beberapa barangan di 99 Speedmart dijual lebih murah berbanding kedai acheh. Pelanggan yang bijak akan memilih 99 Speedmart dan itu tidak membawa makna bahawa mereka keluar dari kedai acheh dengan tangan kosong sebagai miskin.

Selain itu, ramai pelanggan sangat bergantung kepada diskaun yang ditawarkan oleh kedai. Ini kerana tidak ramai yang mampu membeli barang premium pada harga begitu mahal. Maka penawaran diskaun sangat dinanti-nantikan oleh mereka. Sebagai contoh, beberapa kedai seperti Brand Outlet sentiasa menerima kehadiran pelanggan yang agak ramai. Dengan tawaran 3 helai baju RM50 dan beli satu percuma satu, diskaun tersebut sudah cukup murah bagi sesetengah pelanggan.

Sekarang ini kita pergi kepada sudut pandang kedai pula. Sebelum nak mula apa-apa perniagaan, perkara paling mustahak yang perlu diambil tahu adalah apa masalah pelanggan. Contohnya, anda tinggal di luar bandar dan sering menghadapi kesukaran untuk dapatkan barang runcit dengan harga murah. Nak pergi pasar raya pula terlalu jauh dan mahu tak mahu, terpaksa juga bergantung pada kedai acheh.

99 Speedmart nampak masalah ini lantas terus membuka begitu banyak cawangan di luar bandar dan kawasan yang jauh dari pasar raya. Hasilkan 99 Speedmart berjaya selesaikan masalah pelanggan lantas dapat menjana keuntungan. Jadi apa yang boleh dipelajari adalah buka kedai di tempat yang sesuai.

Jangan sesekali membuka kedai yang menjual barangan premium di kawasan perumahan kos rendah atau flat. Perkara tersebut membawa makna bahawa kedai itu tidak mengenal pelanggan sendiri. Apabila itu terjadi, jangan terkejut jika pelanggan hanya masuk untuk lihat harga sahaja.

Bukan itu sahaja, layanan yang kurang mesra daripada kedai juga membuatkan pelanggan terus keluar serta-merta. Sebelum ini, banyak kali kes pembantu jualan menjadi punca pelanggan membatal niat untuk membeli barangan di kedai. Antaranya adalah pembantu jualan tidak akan melayan anda jika berpakaian murah ke kedai premium. Sikap sebegini adalah kurang elok kerana kita tidak perlu judge orang lain dari aspek luaran sahaja.

Jadi jika pembantu jualan sendiri seseolah tidak mengalu-alukan kehadiran pelanggan, tiada sebab untuk mereka kekal dan membeli di kedai tersebut.

Kesimpulannya, jangan beranggapan pelanggan yang keluar tangan kosong daripada kedai adalah miskin hina. Ini kerana mungkin mereka tidak dapat cari apa yang dimahukan dan anda tidak menyelesaikan masalah mereka. Selepas ini anggap sahaja tiada rezeki untuk dapat mendapatkan duit daripada pelanggan.

The Human’s Complex bercerita tentang selok-belok minda, pemikiran dan tingkah laku manusia. Sangat kena dengan perangai orang yang kita bincang ni, kerana minda manusia adalah satu “daerah” yang masih lagi belum diterokai sepenuhnya oleh saintis memandangkan ia sangat kompleks dan proses kajiannya sungguh rumit sekali. Namun banyak benda sekarang kita tahu tentang minda manusia. Maka kami mempelawa kalian beli kombo The Human’s Complex bersama World Without Walls III yang kini ada dalam bahasa Inggeris:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Adams, K. (2021, Mei 4). 5 reasons people leave your stores without buying anything (and how to fix it). Bindy. Dipetik daripada https://blog.bindy.com/5-reasons-people-leave-your-stores-without-buying-anything-and-how-to-fix-it/

Sanders, B. (2017, September 27). 12 reasons people leave your store without buying anything. The Business Journal. Dipetik daripada https://www.bizjournals.com/bizjournals/how-to/growth-strategies/2017/09/12-reasons-people-leave-your-store-without-buying.html


Satu-Satunya Haiwan Yang Boleh Lari Dari Ajal

Tidak melampau kalau cakap manusia sudah lama mencari kesempurnaan sampai ke tahap ada yang nak lari dari ajal. Dah banyak kisah zaman dulu menampakkan maharaja-maharaja agung mencari maulihayat, katanya boleh hidup selamanya. Itulah lumrah kuasa: menggapai pengaruh begitu menggunung sampai takut kehilangan segala-galanya.

Sebenarnya, potensi nak “lari dari ajal” memang ada dalam dunia haiwan. Namun kita perlu faham definisi “ajal” dulu. Apa itu ajal? Sudah pastinya kematian, yakni penamat yang MUKTAMAD. Cuma apa yang muktamad? Kalau tengok zaman dulu, manusia mati umur 40 tahun dianggap perkara biasa. Zaman sekarang? “Muda dia mati noh. Allah sayang dia.”

Sesungguhnya kita nampak konsep sama terpakai dalam dunia haiwan. Kucing mati. Anjing mati. Beruk mati. Babun mati. Semua mati. Namun cara mereka mati masing-masing berbeza. Ikan pari boleh hidup sampai 10 tahun. Ikan jerung pula 30 tahun; ada di Greenland hidup sampai 272 tahun.

Maka untuk perbincangan kali ini, saya ingin bercerita pasal Turritopsis dohrnii – iaitu “obor-obor abadi”. Obor-obor ni definisi sangat meluas. Ada spesis yang hidup beberapa hari jer. Ada yang hidup beberapa dekad. Namun obor-obor abadi tiada penamat sebenarnya.

Kalau korang nak tahu lebih lanjut pasal alam haiwan, korang mesti dapatkan BIOLOGIA kami ni! Buku ni sebenarnya menerangkan pada korang banyak benda pasal alam kehidupan. Link Shopee: https://bit.ly/biologiashopee

Keabadian Suatu Obor-Obor

Saintis sudah lama tertarik ingin mengenali obor-obor abadi yang mampu “reset” balik hayatnya dari tua ke remaja (Miguel & Torner, 2023). Ada beza sebenarnya antara “jerung hidup 272 tahun” dan “obor-obor hidup 1,000 tahun tetapi reset setiap masa”. Jerung tu dah tua bangka. Obor-obor masih muda. Tetapi kedua-dua hidup lama.

Pertama kali obor-obor abadi ni ditemui adalah sekitar 1880-an. Cuma masa tu, kita tak tahu mereka abadi. Saintis mula perasan lebih 100 tahun selepas penemuan pertama tu… sekitar 1990-an, kerana waktu tu saintis mendedahkan fasa-fasa hidup obor-obor abadi yang sangat unik:

Ia bermula dari “larva” halus dipanggil planula yang kemudian hidup di permukaan keras. Masa ni planula menjadi “polyp” yang macam anemon laut. Dari satu polyp, ia berpecah melalui cara pembelahan (budding).

Dah selesai fasa polyp, ia menjadi “medusa” pula yang berbentuk loceng. Dan akhirnya, medusa ni melepaskan telur atau sperma dalam air untuk membuat planula baru.

Kelahiran Semula

Sekarang korang dah faham apa yang sebenarnya berlaku. Obor-obor abadi membuat badan baharu dan ‘memindahkan’ rohnya. Setiap kali ia capai usia matang, ia akan kembali ke fasa polyp melalui proses trans-differentiation. Melalui cara ini, obor-obor abadi tak peduli sangat pun kalau badannya dah tercedera teruk dibelasah ikan paus misalnya (AMNH, 2015).

Medusa tu ubah sel-selnya kembali jadi polyp untuk memulakan ‘hidup baharu’. Satu-satunya cara nak lenyapkan obor-obor abadi ternyata jelas: kena bagi hancur habis sampai tak boleh jadi polyp baru.

Selagi ada yang jadi polyp baru, ada lah mamat jellyfish ni. Kena ambil kira juga dengan penyakit (jika ada) dan faktor alam semulajadi. Tapi buat masa ni, obor-obor abadi memang abadi. Genetiknya sama. DNA juga sama. Semuanya sama. Badan jer berbeza. Gila betul.

Kajian Sains Untuk Memangkinkan Maulihayat

Saintis sebulat suara berpendapat bahawa ajal takkan boleh dielakkan. Namun cara dan tempohnya boleh dipengaruhi. Macam dulu, manusia mati awal. Vaksin dan ubat-ubatan mengubah segala-galanya, memberi manusia peluang untuk hidup lebih lama. Namun umur 70-an masih aras dijangka mati. 90-an pula boleh dicapai dan menang pilihan raya.

100-an pula dianggap ‘golden’. Susah nak capai. Saintis sedang mencari jalan untuk bagi capai. Malah kajian pasal obor-obor ni pula adalah untuk regenerative. Memang betul kita tak boleh tumbuh lengan baru kalau terpotong. Tetapi saintis ingin tahu jika ilmu daripada obor-obor ni boleh bantu elak Alzheimer dan kanser.

Semoga temui jalan dengan ilmu sangat bernilai.

Kalau korang berminat dengan topik-topik sains seperti ini, kami nak cadangkan korang beli buku kami, SEMOGA TUHAN MERAHMATI SAINS DALAM KEHIDUPAN. Jom beli sekarang: https://bit.ly/3Nws0Ja

RUJUKAN:

AMNH. (2015, Mei 4). The Immortal Jellyfish.

Miguel, D., & Torner, M. (2023, Januari 12). How immortal jellyfish turn back time. The Conversation.


Kemuncup: Kecil Halus Berkhasiat Tinggi

Kemuncup merupakan pokok yang cukup dibenci oleh saya ketika zaman kanak-kanak dahulu. Masakan tidak menjadi pokok yang dibenci jika bijinya itu boleh menyebabkan kita tidak selesa. Bila bijinya melekat di seluar, kita akan merasa gatal dan tidak selesa  dan bukan setakat itu saja,  nak membuangnya pun agak susah.

Untuk membuang biji kemuncup dari seluar, kita terpaksa mencabutnya sebiji demi sebiji. Cuma bayangkan jika yang melekat itu mencapai ratusan biji?. Sudah tentu memakan masa yang lama. Walaupun begitu, ada saja cara yang cepat iaitu dengan menggunakan pisau tetapi kaki biji yang gatal itu kebanyakannya tidak akan tercabut.

Dalam “kebencian” kita kepada kemuncup ini, kita tidak boleh menafikan khasiat yang Allah berikan kepadanya. Mungkin selama ini kita merasakan kemuncup ini tidak berharga dan sia-sia, namun selepas membaca artikel ini, saya berharap kita akan mengubah sudat pandang kita mengenai pokok ini.

Kemuncup merupakan pokok jenis rumput yang mempunyai daun yang tirus dan berukuran sekitar 5cm setiap satu. Pokok kemuncup ini biasanya hidup dikawasan padang bola dan sebagainya. Dari segi taburan pula, pokok ini boleh didapati dari China hingga Australia bahkan mengjangkau negara-negara Afrika.

Jika anda ingin mengkomersialkan  pokok ini, cara menanamnya ialah dengan menggunakan bijinya ataupun mengambil anak pokok yang tumbuh di sekitar induk. Yang seronoknya menanam pokok ini ialah kerana pokok ini agak tahan atau kebal dengan sebarang penyakit. Kadangkala dengan racun tertentu pun dia kalis mati.

Daripada aspek khasiatnya pula, akar kemuncup biasanya direbus dan dijadikan penawar bisa ular dan juga untuk merawat cirit-birit. Bijinya yang melekat diseluar itu pula, boleh direbus dan diminum untuk menyingkirkan cacing dalam perut atau dalam erti kata laon, bijinya itu boleh digunakan sebagai ubat cacing. Seluruh pokok kemuncup juga boleh dijemur dan dihidangkan sebagai teh dan jangan lupa letakkan gula sedikit untuk rasa yang lebih sedap.

Selain berfungsi sebagai ubat, kemucup juga mempunyai fungsi yang lain seperti sebagai pokok penutup bumi. Biasanya apabila mencuci bersih tanah untuk sebarang projek seperti projek pertanian. Kita seharusnya dengan segera menanam pokok tutup bumi untuk beberapa sebab seperti mengelak hakisan tanah dan yang lebih penting ialah untuk mengekalkan kesuburan tanah. Jadi buat julung kalinya saya mencadangkan pokok kemuncup ditanam untuk tujuan tutup bumi.

Bagi mereka yang kreatif pula, jambak biji kemuncup boleh dianyam untuk dijadikan kraf tangan seperti bakul kecil dan sebagainya.

Bagi penternak haiwan pula, kemuncup boleh dijadikan sebagai makanan untuk haiwan ternakan. Ini kerana bijinya yang mengandungi karbohidrat, serabut dan mineral itu sangat sesuai untuk makanan binatang. Daun kemuncup juga mempunyai nilai nutrisi yang tinggi.

Sebagai anak kampung, memori dengan kemuncup ini tentu ada. Biasanya apabila bosan kami akan jambak kemuncup ini untuk pertandingan laga. Laganya senang saja, hanya rapatkan 2 atau lebih jambak kemuncup dan kemudiannya dipusing. Kemuncup siapa yang cepat habis jatuh bijinya akan dikira sebagai kalah.

RUJUKAN:

Ong Hean Choooi. 2013. Rumpai : Khasiat Ubatan dan Makanan. Kuala Lumpur :Utusan Publication & Distributor.